description: Lammutatud Calais` põgenikelaagrist asustatakse ümber erinevatesse Prantsusmaa piirkondadesse ümber ligi 8000 migranti, mis tekitab kohalike seas vastakaid arvamusi, vahendab The Local.

title: Calais` põgenike ümberasustamine tekitab vastakaid arvamusi

maintext:
Calais` «Džungliks» kutsustud põgenikelaager on lammutamisel ning tuhandeid seal asunud migrante jaotatakse ümber 451 keskuse vahel üle kogu Prantsusmaa.
Terve nädala pikkuseks planeeritud protsess on juba saanud häälekat vastuseisu Prantsusmaa erinevatest piirkondadest. Mõnes kohas on tulnud inimesed tänavatele migrantide saabumise vastu meelt avaldama.
Viinamarjade poolest kuulsas Chardonnay linnas said kaks tosinat noort Sudaanist pärit asüülitaotlejat esmaspäeva hommikul üsna jaheda vastuvõtu osaliseks. Kohalikud vaatasid pealt, kuidas ainult 200 elanikuga linna saabus bussiga 50 asüülitaotlejat.
«Selline massiline migrantide saabumine on sobimatu,» sõnas vihane kohalik Joelle Chevaux.
13 000 elanikuga Lääne-Prantsusmaa rannikulinna Saint-Brévin-les-Pins`i elanikud väljendasid veelgi selgemalt, kuidas nad ei ole 50 migrandi saabumise üle õnnelikud.
Ligi 600 inimest allkirjastas petitsiooni migrantide saabumise vastu, mis algatati peale seda, kui tundmatu ründaja avas sel kuul migrandikeskuses tule.
«Viiskümmend üksikut meest nii väikses linnas on tegelikult üsna palju,» ütles üks elanikest eile France Infole.
Samas kogunes nädalavahetusel umbes 400 elanikku meeleavaldusele migrantide toetuseks.
Pühapäeva öösel süüdati Loubeyratis asuv põgenikekeskus, sarnaseid juhtumeid esines ka Arès` ja Forges-les-Bains` põgenikekeskustes Pariisi lähistel.
Minister Emmanuelle Cosse on säärased rünnakud hukka mõistnud: «See on täiesti lubamatu käitumine. Kõik peaksid toetama vastuvõtu ja asüülitaotluste poliitikat.»
Igale vägivaldsele juhtumile leidub aga toetav vastus. Pariisis toimunud migrantide toetamise meeleavaldusele saabus 200 inimest, kes skandeerisid siseministeeriumi hoone ees «Pariis, Calais, ühtsus!». Migrante toetavaid kogunemisi toimus ka Nantes`is ja Rennes`is.


description: Bosnia sõja massimõrvapaigas Srebrenicas katkestati kolmapäeval linnapeavalimistel antud häälte lugemine seisul, kus tõenäoline võitja on serblane, ja politsei asus valimiskaste turvama.

title: Srebrenica linnapeavalimiste häältelugemine katkestati

maintext:
Pühapäevaste valimiste esialgsete tulemuste põhjal peaks Mladen Grujičićist saama esimene serblasest linnapea pärast 1999. aastat. Viimased 17 aastat on linnapead olnud moslemid.
Bosnia serblased tapsid 1995. aasta juulis Srebrenica 8000 moslemi meest ja noorukit. See oli Euroopa rängim veresaun pärast Teist maailmasõda.
Moslemid ja serblased on elanud Srebrenicas viimased 20 aastat kõrvuti, kuid mitte koos, ja väljavaade serblasest linnapea saada tekitab moslemites ebakindlust.
Häältelugemine katkestati ja politsei eriüksus saadeti linnavalitsuse hoonesse valimiskaste kaitsma ja korda pidama, ütles Bosnia serblaste siseministeeriumi esindaja.
«Me ei saa sellise surve all ja sellistes tingimustes töötada,» ütles kohalik valimiskomisjoni esimees Nermin Alivuković.
Esialgsete tulemuste põhjal juhib Grujičić suurelt, kuid tema moslemist vastane, senine linnapea Ćamil Duraković ei ole valmis kaotust tunnistama.
Bosnia koosneb Serblaste Vabariigist (Republika Srpska) ning Moslemite ja Horvaatide Föderatsioonist . Mõlemal on oma parlament ja neid seovad nõrgad keskvõimuinstitutsioonid.

fasttext_language: et


description: Prantsuse meedia ja inimõigusorganisatsioonide teatel vägistati Calais`«džungli» lähedal kolme mehe poolt naissoost tõlk, kes on Pariisis elav Afganistani kodanik.

title: Calais ´"džungli" juures vägistati tõlk

maintext:
Naist saatis teel põgenikelaagrisse meessoost kaaslane, ajakirjanikust filmitegija, kuid mees ei saanud naist aidata, kuna kurjategijad ähvardasid tal kõri läbi lõigata.
Juhtumiga tegeleva prokuröri Pascal Marconville`i teatel abistas afgaanlanna tõlgina prantslasest dokumentaalfilmide tegijat, kelle uus film räägib üksinda põgenikena Euroopasse saabunud lastest ja nad tahtsid intervjueerida Calais´laagris elavaid alaealisi.
Marconville`i andmetel olid naine ja mees sel teisipäeval kell 14.30 paiku kohaliku aja järgi umbes 100 meetri kaugusel laagrist, kui neid ründasid kolm puštu keelt kõnelenud meest, kes olid relvastatud nugadega.
«Kolmik läks nende juurde ning võttis ära kaamera ja teised neil kaasas olnud esemed. Kaks neist haarasid ajakirjanikust kinni ja surusid noad talle kõrile, kolmas mees vägistas tõlgi,» teatas prokurör.
38-aastane ohver viidi Calais´haiglasse, kus arstid tegid talle läbivaatuse, mis kinnitas vägistamist.
Politsei sai naise kehalt ja riietelt ründaja DNAd, mille järgi loodetakse ta isik kindlaks teha ja ta tabada
Prantsuse võimude käsul lammutatakse lõplikult Calais´«džungel», kus elab tuhandeid põgenikke.
Inimõigusorganisatsioonid on üritanud laagri lammutamist takistada, kuid Prantsuse kohus langetas otsuse, et selle laagri lammutamine ei ole ebainimlik ega alandav, kuna sealsed olud ei ole elamiseks sobivad.
«Džunglis» on umbes 10 000 inimest, kes tahetakse paigutada Prantsusmaa erinevatesse ametlikesse põgenike majutuspaikadesse. Calais`laager on rajatud põgenike enda poolt ja meenutab pigem prügimäel elamist, mitte põgenikelaagrit.


description: Londonis vahistati 19-aastane mees seoses kahtlase pakiga, mis leiti Londoni metroost, teatas politsei täna.

title: Politsei: Londonis vahistati kahtlusalune seoses mahajäetud pakiga

maintext:
«Mees vahistati Holloway Roadi tänaval Met-i (London Metropolitan Police Service) terroritõrjeüksuse ohvitseride poolt, keda toetasid relvastatud kolleegid,» teatas politsei avalduses.
Politsei teatel tehti rongist leitud pakend kahjutuks ja saadeti ekspertiisi.
«Avalikkus näeb üha rohkem politseinikke, sealjuures relvastatult, transporditaristute lähistel, et pakkuda avalikkusele rohkem julgeolekut,» lisati avalduses.
Terroritõrjepolitsei algatas juurdluse pärast pakendi leidmist rongist North-Greenwichi jaamas.
Alates 2014. aasta augustist on terroriohu tase Suurbritannias olnud tõsine, mis on teiseks ohutasemeks.


description: Türgi kuurortlinnas Antalyas leidis täna kohaliku kaubanduskoja ees aset plahvatus, selle põhjus on selgitamisel.

title: Türgi kuurortlinnas hävitas plahvatus auto

maintext:
Antalya kaubanduskoja ees aset leidnud plahvatus toimus hoone juures parkimisplatsil seisnud autos. Auto hävines täielikult ja väiksemaid vigastusi sai umbes 12 inimest.
Antalya linnapea sõnul pole veel kindel, kas plahvatus oli õnnetus või mitte. Siiski ei välistanud ta võimalust, et selle põhjustas autopomm.


description: Hiina politsei arreteeris riigi edelaosas Yunnani provintsis mehe, kes mõrvas kõigepealt oma vanemad ning seejärel 17 oma naabrit – lootuses kõrvaldada niimoodi tunnistajad ja kuriteojäljed.

title: Hiina külamees tappis oma vanemad ja hulgaliselt naabreid

maintext:
Yang Qingpei nimeline mees tunnistas, et laskus oma vanematega 28. septembri õhtul raha pärast sõnelusse. Tüli kogus hoogu ning ühel hetkel otsustas ta nad tappa. Kartusest jääda vahele mõrvas hiinlane seejärel ka oma naabrid. Kõik nad elasid kõrvalises Yema nime kandvas külas.
Seejärel põgenes Qingpei provintsipealinna Kunmingi, kus ta töökohal kinni võeti. Politsei pole täpsustanud, mismoodi mees oma ohvrid tappis, kuid mõrvatute seas oli ka lapsi. Tekkinud on kahtlus, et Qingpeil oli probleeme hasartmängudega.
Tulirelvad on Hiinas range kontrolli all ning enamus tapmisi pannakse toime nuge või kirveid kasutades. Mõrvad olid riigis ühed viimase aja ohvriterohkeimad, kuid uudised sellest on langenud Hiinas tugeva tsensuuri alla – ehkki mingit poliitilist elementi toimunus pole.


description: Prantsuse kõrgeim halduskohus toetas valitsuse kava Calais´ migrantidelaagris asuvate ebaseaduslike kohvikute ja poodide sulgemiseks.

title: Kohus andis käsu sulgeda Calais´ "Džungli" kohvikud

maintext:
Sellega lükkas kohus ümber madalama astme kohtu otsuse, mis lubas laagri kohviku- ja poepidajatel äri edasi pidada.
Tänase kohtuotsuse kohaselt on laagrites tegutsevad ärid aga tuleohtlikud ning ebahügieenilised.
Prantsuse president François Hollande on lubanud Calais’ laagri hävitada aasta lõpuks ning toimetada tuhanded sealsed asukad riigi põgenikekeskustesse, kus nad saavad asüüli taotlema asuda.


description: Pärast isetekkelise Calais` migrandilaagri sulgemist sel nädalal on paljud sealsed asukad kolinud ümber Prantsusmaa pealinna tänavatele, vahendab The Local.

title: Calais` sulgemise järel ummistavad migrandid Pariisi tänavaid

maintext:
Pariisi tänavatel on näha tihedalt püstitatud räämas telke, nööridele kuivama riputatud riideid ja inimesi, kes seisavad järjekorras, et saada vabatahtlike poolt valmistatud einet.
Calais` migrandilaagri sulgemise järel on kohalikud hakanud tundma muret, et ilma peavarjuta jäänud põgenikud, kes keelduvad ümber asumast riigi 450 põgenikekeskusesse, tekitavad pealinna tänavatel humanitaarkaose.
Organisatsiooni NGO koordinaatori Charles Drane`i sõnul on paari päevaga põgenike arv Pariisis kasvanud üle tuhande. Tegelikkuses on põgenikekriis Pariisi tänavatel kestnud juba ligi 18 kuud, kuid Calais` laagri sulgemisega saabus alles nüüd probleemile laiem tähelepanu.
«Probleem oli siin juba enne. Põgenikud on alati liikunud Calais` ja Pariisi vahel, olenevalt sellest, milliseid samme politsei ette võtab,» sõnas organisatsiooni Terre d’Asile anonüümseks jääda soovinud liige.
Juulis evakueeris politsei Terre d’Asile`i kontori juurde püstitatud telklaagrist ligi 2000 migranti, kes püstitasid oma telgid pari tunni jooksul uuesti.
«Kriis ei lõpe niipea ja Calais`s on olukord sama,» ütles organisatsiooni liige.


description: Mali põhjaosas sai laupäeval miiniplahvatuses surma endine sissiliider Cheikh Ag Aoussa, teatasid sõjaväeallikad.

title: Mali põhjaosas sai miiniplahvatuses surma endine sissiliider

maintext:
Aoussa auto sõitis miinile Kidalis.
"Aoussa sõiduk sõitis miinile ja ta sai kohapeal surma," ütles sõjaväeallikas.
Mässuliste allikad kinnitasid Aoussa surma ja kutsusid selle asjaolude selgitamiseks üles korraldama sõltumatut uurimist.
Aoussa juhtis tuareegide Azawadi Ühtsuse Ülemnõukogu (HCUA), mis oli üks tohutust hulgast relvarühmitustest, mis tegutsesid Mali põhjaosas. HCUA moodustati peamiselt Al-Qaedaga seotud islamistide rühmituse Ansar Dine rahuolematutest liikmetest.
Mali president Ibrahim Boubacar Keïta hoiatas reedel ÜRO-s äärmus- ja terrorirühmituste esiletõusu eest riigis, kus relvakonfliktide ägenemine pärsib rahupüüdeid.
Pärast rahuleppe allkirjastamist 2015. aastal "on tehtud käegakatsutavaid edusamme", ütles Keïta ÜRO peaassamblee kõrvalt peetavat Mali-teemalist rahvusvahelist nõupidamist avades.
"Terroriaktide ja banditismi" sagenemine riigi keskosas ning Al-Qaeda ja Islamiriigiga seotud "ekstremistlike ja terrorirühmituste esiletõus" õõnestavad rahuprotsessi, kurtis president.
Tema sõnul levib senisest laiemalt ka relva- ja narkokaubandus ning migrantide smugeldamine, samuti on sagenenud kokkupõrked rahuleppe allkirjastanute vahel.
Möödunud nädalal sai Kidali linna lähistel puhkenud relvakokkupõrgetes valitsusmeelse rühmituse GATIA ning tuareegide Azawadi Liikumiste Koordinatsioonikomiteest (CMA) pärit mässuliste vahel surma umbes tosin võitlejat.


description: Colombia pühapäevasel rahvahääletusel lükati rahulepe vasaksissidega tagasi, leppe vastu hääletas 50,23 ja poolt oli 49,76 protsenti, teatas valimiskomisjon, kui kokku olid loetud pea kõik hääled.

title: Colombia rahvahääletusel lükati rahulepe vasaksissidega tagasi

maintext:
Arvamusküsitlused olid näidanud, et lepe kiidetakse ülekaalukalt heaks.
Colombias korraldati referendum ajaloolise rahuleppe üle, mis oleks lõpetanud 52 aastat kestnud sõja riigi ja vasakpoolse sissirühmituse Colombia Revolutsioonilised Relvajõud (FARC) vahel.
26. septembril alla kirjutatud rahuleppele oleks pidanud heakskiidu andma vähemalt 4,5 miljonit valijat, et selle jõustamine oleks saanud alata.
Colombia president Juan Manuel Santos hoiatas enne referendumit, et valitsusel pole tagavaraplaani, kui rahulepingut heaks ei kiideta.
Suur osa rahvast on arvamusel, et vasaksissidele tehti kaugelt liiga palju järeleandmisi ja hulgaliselt inimesi tapnud kurjategijad pääsevad lihtsalt vastutusest.
Leppe heakskiitmisel oleks mässulised oma relvad üle andnud ÜRO vaatlejatele järgneva kuue kuu jooksul ning moodustanud poliitilise erakonna. FARC-ile oli garanteeritud minimaalselt 10 saadikukohta Colombia kongressis järgneva kahe parlamendi koosseisus.
Oponendid on lepet kritiseerinud, kuna see võimaldab geriljavõitlejate liidrite vanglakaristusest pääsemist tingimusel, et tunnistatakse üles oma sõjakuriteod.
Colombia võimude hinnangul on FARC-i praegu võitlejaid umbes 7000.
Rahuleppega oleks lõppenud Ameerika pikim konflikt, mis on nõudnud 260 000 inimelu. Konflikti tõttu on oma kodust põgenenud 6,9 miljonit inimest ning 45 000 inimest on tänini kadunud.
Konflikt algas 1964. aastal maapiirkondade elanike ülestõusuga maaõiguste kättevõitmiseks valitsuselt. Aastakümnete jooksul on konflikti sekkunud teised vasaksisside rühmitused, parempoolsed paramilitaarüksused ja narkojõugud.
Rahuleppe hülgamine seab ohtu läbirääkimised ka Colombia suuruselt teise sissirühmitusega Rahvuslik Vabastusarmee (ELN).


description: Türgi politsei pidas täna kinni riigipöördekatses süüdistatava ja Ameerika Ühendriikides elava vaimuliku Fethullah Güleni venna, teatas riigimeedia.

title: Türgi arreteeris Fethullah Güleni venna

maintext:
Politsei võttis Kutbettin Güleni vihje peale kinni sugulase kodus Izmiri provintsi Gaziemiri piirkonnas, vahendas uudisteagentuur Anadolu.
Tegemist on esimesega Güleni viiest elusolevast vennast ja õest, kes putšikatse järel vahi alla on võetud. Teda süüdistatakse relvastatud terrorirühmitusse kuulumises, lisas Anadolu üksikasju täpsustamata. Kutbettin Güleni kuulab üle terrorivastane politsei.
Kunagine Recep Tayyip Erdoğani liitlane Fethullah Gülen elab Ühendriikides eksiilis alates 1999. aastast. Türgi süüdistab teda 15. juuli riigipöördekatse korraldamises, Gülen on neid süüdistusi kategooriliselt eitanud. Putšikatse järel on vahistatud umbkaudu 32 000 inimest.
Türgi meedia andmeil on Gülenil viis venda – kellest kaks on surnud – ning kaks õde.


description: ÜRO Julgeolekunõukogu tõrjus laupäeval ootuspäraselt Venemaa esitatud Süüria resolutsiooni, teatasid diplomaadid.

title: ÜRO Julgeolekunõukogu tõrjus venelaste Süüria resolutsiooni

maintext:
Resolutsiooni hääletasid maha üheksa liiget, kelle seas USA, Suurbritannia ja Prantsusmaa. Poolt hääletas neli riiki ja kaks jättis hääletamata.
Venemaa vetostas enne seda Prantsusmaa esitatud ning USA ja Suurbritannia toetatud Süüria resolutsiooni. Julgeolekunõukogu 11 liiget toetasid resolutsiooni, vastu olid Venemaa ja Venezuela ning Hiina ja Angola jätsid hääletamata.
Vene suursaadik nõukogus Vitali Tšurkin kinnitas enne hääletamist veelkord, et läbi ei lähe venelaste ega ka prantslaste pakutud Süüria resolutsioon.
"Täna osaleme me teiega ühes kõige kummalisemas näitemängus ÜRO Julgeolekunõukogu ajaloos. Meil seisab ees hääletamine kahe resolutsiooniprojekti üle, mille kohta me väga hästi teame, et kumbki neist ei lähe läbi," ütles Tšurkin.
Tšurkin rõhutas, et taoline täielik ajaraiskamine on tema arvates lubamatu.


description: Colombia president Juan Manuel Santos väljendas kolmapäeval optimismi seoses vasaksisside rühmitusega sõlmitava rahuleppega.

title: Colombia presidendi kinnitusel on rahu lähedal ja see saavutatakse

maintext:
"Colombias on rahu lähedal ja me saavutame selle," ütles Santos pärast kohtumist oma eelkäija Alvaro Uribega, kellega arutati võimalusi rahuprotsessi päästmiseks.
USA eriesindaja Colombia rahuprotsessi juures sõidab Havannasse, et aidata läbirääkijatel päästa kokkulepe kodusõja lõpetamiseks, mille valijad referendumil tagasi lükkasid.
USA välisminister John Kerry helistas kolmapäeval Colombia presidendile Santosele ja kinnitas, et Ühendriigid toetavad endiselt neli aastat kestnud rahuprotsessi. Kerry ütles, et erisaadik Bernie Aronson on teel Kuubale, kus Colombia valitsuse läbirääkijad kohtuvad vasaksisside rühmituse Colombia Revolutsioonilised Relvajõud (FARC) delegaatidega.
Colombias avaldasid kolmapäeval meelt õpilas- ja kodanikeühendused, mis olid referendumil toetanud rahuleppe sõlmimist. Tänavatele kogunes tuhandeid inimesi, kes enamasti kandsid küünlaid konfliktis hukkunute mälestuseks.
"Rahu ei saa lükata lõpmatuseni. On aeg aru sada, et me ei saa aina korrata samu vigu, mida on tehtud uba 52 aastat," ütles 37-aastane meeleavaldusel osalenud sotsioloog Carlos Charry.
Colombia valijad lükkasid pühapäeval napilt tagasi septembri lõpus allkirjastatud rahuleppe, mille heakskiitmine oleks lõpetanud 52 aastat kestnud sõja valitsuse ja FARC-i vahel.
Leppe vastu hääletas 50,21 ja poolt 49,78 protsenti valijaist. Hääletusõiguslikke kodanikke oli 35 miljonit, kuid osalus oli 37 protsenti, mis tähendab, et oma hääle andis referendumil 13 miljonit inimest.
Ootamatu referendumitulemus lõi rahuprotsessi segi, kuid Washington toetab endiselt rahuplaani ning Kerry "tervitab senaator Álvaro Uribe ja FARC-i juhi Rodrigo Londoño kinnitust, et nad on valmis jätkama dialoogi".


description: Iraagi transpordiminister Kazem Finjan tegi üllatava avalduse, milles ta teatas, et Lõuna-Iraagi aladel kunagi eksisteerinud sumeri kultuuri esindajad tegid tuhandeid aastaid tagasi kosmoselende ja neil oli maailma esimene kosmosekeskus.

title: Iraagi transpordiminister: sumerid tegid kosmoselende ja avastasid Pluuto

maintext:
Finjan pidas kõne Iraagi lõunapoolses maakonnas Dhi Qaris, kus ta tõi esile sumeri kultuuri saavutusi, kuid rääkis ka nende kosmoselendudest ja lennukitest, edastab alaraby.co.uk.
Sumerid olevat rajanud 5000. aasta paiku eKr maailma esimese lennuvälja ja kosmodroomi, millest tehti lende teistele planeetidele ja lendudel avastati planeet Pluto.
Finjani arvates on ka inglid kosmoseseiklejad, kes suudavad lennata ükskõik, millisesse paika.
Ministri sõnul lubavad sumerite kosmoselende oletada sumeri kultuuri asjatundja, venelasest professori Samuel Krameri kirjutised ja seisukohad.
Väljaandes New Araby tõdetakse, et Kramer on küll sumerite ekspert, kuid ta uuris sumerite loomismüüte, mis näitavad, et selle kultuuri esindajad tundsid meie päikesesüsteemi, mitte ei teinud kosmoselende.
Iraagi ja rahvusvaheline meedia peab ministri väiteid odava kuulsuse saavutamise vahendiks ja need on naeruväärsed.
Sumer on Iraagi vanim teadaolev tsivilisatsioon ajavahemikul 5000 – 2500 eKr, kuid kuidas see kultuur tekkis, on mitu teooriat. Lisaks on leitud, et sumeri keel ei ole mitte ühegi teise keelega suguluses.
Sumerid olid maailmas esimesed, kes võtsid kasutusele tähestiku ja kirjutamise, neil oli kiilkiri, nad hakkasid tegelema põllumajanduse ja käsitööga ning rajasid linnu.
Sumeri kultuuri kõrgaeg oli 3100 – 2400 eKr, mil nad rajasid Mesopotaamia aladele mitu asulat, mis tollases mõistes olid linnad.
Maailma esimese kosmoselennu tegi 1961. aastal Nõukogude Liidu kosmonaut Juri Gagarin, tehes raketi Vostok 1 pardal 108 minutiga tiiru ümber Maa.


description: Ameerika Ühendriikide kindralite koostatud uuring jõudis järeldusele, et igasugune potentsiaalne sõda Hiina või Venemaaga oleks erakordselt kiire ja ohvriterohke ning tooks kaasa vägivalla, mida pole nähtud üle 60 aasta.

title: Kindralid: tulevikusõda tuleb kiirem kui ükski varasem

maintext:
Kindralmajor William Hix hoiatas, et tehisintellekt ning automatiseeritud relvasüsteemid lühendavad igasuguse konflikti kestust. «Tavarelvadega konflikt lähituleviks on erakordselt tappev ja kiire,» lausus ta armee tulevikku käsitleval arutelul. Ta rõhutas, et arengute tempo võib inimvõimed viia viimse piirini.
«Kiirus, millega masinad teevad tulevikus otsuseid, esitab meile tõelise väljakutse ja nõuab inimese ning masina vahel uutmoodi suhet,» rääkis kindral. Ta hoiatas, et Hiina ja Venemaa sõjaline edenemine sunnivad Ameerikat valmistuma veriseks konfliktiks, millesarnast pole nähtud Korea sõjast saati.
Kindral Mark A. Milley märkis, et tulevikurelvad võivad nullida ära Ameerika tavapärase ülevõimu õhuruumis. Samuti tuleb olla valmis kübersõjaks, toetumata seejuures satelliittehnoloogiale ja sellel põhinevatele täpsusrelvadele.


description: Poolas on neli Venemaa kodakondsusega tšetšeeni terrorisüüdistustega kohtu alla sattunud, istungid riigi kirdeosa suurima linna Białystoki kohtus hakkasid täna.

title: Terroristidele varustust kogunud tšetšeenid jõudsid Poolas kohtusse

maintext:
ISIS valis Boko Haramile uue juhi
Veidi vähem kui 18 kuud pärast seda, kui tollane Aafrikas tegutseva džihaadirühmituse Boko Haram juht Abubakar Shekau vandus truudust ISISele- kelle tugipunktid on põhiliselt Süürias ja Iraagis- on ISIS oma nõndanimetatud Aafrika harule uue liidri valinud.


description: Ameerika Ühendriikides Bostonis kuumenes linnasisesel reisirongil üle mootor, mis täitis vagunid paksu tossuga.

title: Video: suitsev rong tekitas Ameerikas paanika


description: Nõudmised, et Süüria president Bashar al-Assad lahkuks võimult, on mõtlematud – ta peab jääma ametisse, et takistada riigi langemist džihadistide kätte, ütles täna Vene presidendi Vladimir Putini kõneisik Dmitri Peskov.

title: nõuda Assadi lahkumist on mõtlematu -

maintext:
«On ainult kaks varianti: Assad istub Damaskuses või Nusra istub Damaskuses,» ütles Peskov, viidates Al-Qaeda Süüria harule, Al-Nusra Rindele, mis end varem sel aastal Fatah al-Shami Rindeks ümber nimetas.
«Assad peab istuma Damaskuses, et tagada poliitiline lahendus,» sõnas ta. Peskov rõhutas, et Süüria suuruselt teise linna Aleppo ründamises välja kuulutatud relvarahu ei ole järeleandmine Lääne survele.
Peskovi sõnul on Venemaa Süüria-kampaania eesmärk võidelda terroristidega ning Süüria valitsuse langemine tooks kaasa uue põgenikelaine ja uusi terroriakte Euroopas.
«Mõned riigid püüavad mängida kuradiga ja kasutada terroriste, et saada lahti Assadist. Teised ütlevad mõtlematult, et Assad peab lahkuma,» kõneles Putini kõneisik. «Kui Damaskus langeks ja terroristid võtaksid selle enda kontrolli alla, siis ei saa olema mingit poliitilist lahendust.»
Peskovi sõnul on vähe lootust, et Süüria konflikt lähiajal lõppeks, vaid selleks on vaja rahvusvahelise kogukonna pikka ja tõsist tööd. «Süüria territoorium tuleb vabastada,» ütles Peskov. «Samuti tuleb teha kõik selleks, et takistada riigi lagunemist, millel oleksid katastroofilised tagajärjed kogu regioonile.»


description: Ameerika Ühendriikide president Barack Obama allkirjastas seaduse, mille kohaselt peab mähkmevahetuskoht olema ametihoonetes nii naiste kui meeste WCdes.

title: USAs saavad meeste WCd mähkmevahetuskohta

maintext:
Obama andis allkirja Bathroom Accessible Every Situation Act`ile, mis lühendatud kujul on BABIES Act, allkirja möödunud reedel pärast seda kui see kongressis sai 389 poolt häält, edastab The Independent.
Vastavalt seadusele peab avalikes või ametihoonetes olema igal korrusel vähemalt üks mähkmevahetuskoht ning nüüd tuleb järgneva kahe aasta jooksul luua selline koht ka meeste WCdes.
«Vastavalt seadusele peab ametkondade ja avalike hoonete naiste ja meeste WCdes olema laste mähkemvahetuskoht, mis on ohutu ja hügieeniline ning sobiv kuni kolmeaastase lapse mähkmevahetuseks,» seisab seaduses.
Sellise seaduseelnõu esitas aprillis Rhode Islandi demokraadist kongressi esindaja David Cicilline, kelle sõnul makstakse avalike hoonete kulud kinni maksumaksjate poolt ning seega tuleb need hooned teha võimalikult peresõbralikuks.
«Tulevikus on võimalik lapse mähet vahetada sotsiaalkindlustusametis, postkontorites ja kohtumajades, seda saavad teha nii emad kui isad kogu USAs. Tänan president Obamat, kes selle lõplikult võimalikuks tegi,» lisas esindaja.
Juba paar aastat tagasi hakkasid USA avaliku elu tegelased, sealhulgas ka näitleja Ashton Kutcher nõudma, et ka isad saaksid linnas olles sobivas kohas lapsel mähet vahetada.
Kutcher käivitas möödunud aastas Chenge.org kampaania, milles nõudis meeste WCdesse mähkmevahetuskohta.
New Yorgi osariigi senaatori Brad Hoylmani sõnul peavad lapse eest hoolitsema nii ema kui isa ning asjaolu, et meeste WCdes puuduvad mähkmevahetuskohad, on mineviku jäänuk, rõhutades et emad on põhilised laste eest hoolitsejad.


description: Mehhiko idaosas toimunud bussiõnnetuses sai kohalike võimude andmeil surma rohkem kui tosin inimest.

title: Video: Mehhiko bussiõnnetuses hukkus 13 inimest

maintext:
Pealinnast Mexico Cityst Villahermosasse sõitnud buss põrkas tagant kokku betoondetaile vedanud veoautoga ning puhkes seejärel põlema. Õnnetuse põhjus pole veel teada. Mehhiko on liiklusõnnetuste arvukuselt maailma riikide seas esirinnas.
Vaata videost, kui palju oli sösestunud bussist alles pärast leekide kustutamist.


description: NATO peab vastama Venemaa sõjalise võimsuse märgatavale suurendamisele, mis on toimunud juba mõnda aega, ütles alliansi peasekretär Jens Stoltenberg neljapäeval liikmesriikide kaitseministritele.

title: Stoltenberg: NATO peab vastama Venemaa sõjalise võimsuse tõusule

maintext:
"Venemaa on kolmekordistanud kaitsekulutusi, Venemaa on investeerinud kõvasti kaasaegsesse relvastusse. Nad on viinud läbi ulatuslikke ja etteteatamata õppusi NATO piiride lähedal," ütles Stoltenberg.
"Aga kõige tähtsam on ehk see, et Venemaa on valmis kasutama sõjalist jõudu oma naabrite vastu. Oleme näinud seda Gruusias, Ukrainas Krimmi ebaseadusliku annekteerimisena ja Ida-Ukraina jätkuva destabiliseerimisena."
"Sestap peab NATO vastama, aga me vastame vastutustundlikult ja mõõdukalt," sõnas Stoltenberg ja lisas, et selleks viib allianss Balti riikidesse ja Poola neli pataljoni.
"Oleme suurendanud oma vägede valmisolekut, aga see, mida me teeme on kaitseiseloomuga ja proportsionaalne, ning me püüdleme konstruktiivsemate ja koostööaltimate suhete poole Venemaaga."
"NATO ja minu jaoks ei ole vastuolu tugeva kaitse, esiletükkivamale Venemaale ettearvatava ja kindla vastuse andmise ning jätkuva töö vahel dialoogi ning deeskalatsiooni, parema koostöö ja konstruktiivsemate suhete nimel Venemaaga," ütles NATO peasekretär.
NATO otsustas juulis Varssavi tippkohtumisel saata Baltimaadesse ja Poola liitlasvägede pataljonid. Eestisse saabuvat pataljoni hakkab juhtima Suurbritannia, Lätti saadetavat üksust Kanada, Leetu paigutatavat pataljoni Saksamaa ja Poola saadetavat üksust USA.
Stoltenbergi täpsustuse kohaselt panustavad Läti kaitsega tegelema hakkava Kanada pataljoni toetamisse Poola, Albaania, Itaalia ja Sloveenia.
Leedus paiknema hakkavat Saksamaa pataljoni toetavad Belgia, Horvaatia, Prantsusmaa, Luksemburg, Holland ja Norra.
Taani ja Prantsusmaa toetavad Suurbritannia üksust Eestis.
Rumeenia ja Suurbritannia panustavad USA juhitud pataljoni Poolas.
"See saadab selge sõnumi, mida ei saa valesti mõista - NATO seisab ühtsena. Iga rünnak ühe liitlase vastu on rünnak meie kõigi vastu," ütles Stoltenberg.
Ühendkuningriigi kaitseminister Michael Fallon ütles ajalehele Wall Street Journal antud usutluses, et Ühendkuningriik paigutab Eestisse 800 sõjaväelasest koosneva üksuse, mille relvastuses on tankid Challenger 2, jalaväe lahingumasinad Warrior ning taktikalised droonid.
Kaitseministri sõnul suundub üksus Eestisse tuleva aasta kevadel ning brittidega ühinevad Prantsusmaa ja Taani sõjaväelased.
Järgmise aastal Leetu paigutatava NATO rahvusvahelise pataljoni relvastuses on tankid ja jalaväe lahingumasinad, ütles kaitseminister Juozas Olekas kolmapäeval.
"Sakslased toovad kaasa jalaväe lahingmasinad ja tankid," ütles Olekas Brüsselis pärast NATO kaitseministrite kohtumist.
Saksamaa juhitav pataljon saabub Leetu järgmise aasta alguses.
Olekas kinnitas, et sakslased võtavad kaasa tankid Leopard 2, kuid ei avaldanud ülejäänud relvastuse üksikasju. Leetu saabuvas pataljonis on 1000-1200 sõdurit, lisaks sakslastele panustavad ka Beneluxi riigid ning Norra, Horvaatia ja Prantsusmaa.


description: Üleeile vabastatud ja ligi viis aastat Somaalia piraatide juures vangis viibinud rühm meremehi kirjeldas oma karme katsumusi: süüa anti neile nii vähe, et nad pidid ellujäämiseks tarvitama rotiliha.

title: Somaalia pantvangid sõid nälja kustutamiseks rotte

maintext:
Filipiini meremees Arnel Balbero ütles, et neile anti regulaarselt kõigest väike kogus vett – ning et katsumuse lõpule jõudes olid nad kui elavad surnud. «Me sõime rotte. Jah, küpsetasime neid metsas,» selgitas Balbero. «Sa sööd lihtsalt kõike, ükskõik mida. Tunned end näljasena, siis sööd,» kirjeldas ta.
Samuti tunnistas ta, et kohanemisel vabadusega tekivad ilmselt raskused. «Ma ei tea, kuidas kogu väline maailm välja näeb, kui see kõik lõppeb. Väga raske on uuesti alustada,» ütles filipiinlane.
26 meremeest võeti kinni aastal 2012 ning viidi pantvangidena Somaaliasse. Vabaks said nad laupäeval, kui väidetavalt tasuti nende eest lunaraha. Mehed olid Hiinast, Filipiinidelt, Kambodžast, Indoneesiast, Vietnamist ja Taiwanist.
Nende laev sõitis Omaani lipu all, kuid kuulus Taiwani firmale.


description: Eile õhtuks oli Prantsusmaa Calais’ Džungliks nimetatud põgenikelaagrist evakueeritud 4400 migranti, kuid sinna jäänud umbes 1200 lapse saatus on jätkuvalt lahtine, vahendab CNN.

title: Otsepilt: käib Calais' Džungli lammutamine

maintext:
Samal ajal, kui Džunglis alustati suurejooneliste lammutustöödega, ei tea laagrisse jäänud umbes 1200 last oma saatusest siiani midagi.
16-aastane egiptlasest migrant Muhammad sõnas CNNile, et oli maganud tänaval, sest ametnikud pole teda seni registreerinud. Selle protsessi läbimine annaks talle võimaluse ööbida Džunglisse toodud konteinerites. Muhammad veetis öö nende samade konteinerite ees, koos veel umbes 20-30 alaealisega.


description: Täna toimub USAs Virginia osariigis esimene ja ainuke asepresidendikandidaatide debatt, kus vabariiklasi esindab Indiana kuberner Mike Pence ja demokraate Virginia senaator Tim Kaine.

title: Jälgi täna Postimehest USA asepresidendikandidaatide debatti!

maintext:
Öösel Eesti aja järgi neli öösel algav debatt ei ole ilmselgelt küll sedavõrd kaalukas kui presidendikandidaatide oma, kuid konkureerivad osapooled näevad siin siiski olulist võimalust valijate hääli korjata.
Nii Pence'i kui Kaine'i jaoks on panused kõrgel. Nii loodavad demokraadid, et Kaine jätkab sama tugevalt, nagu nende presidendikandidaat Hillary Clinton möödunud teisipäeval avadebatis alustas ning veenab veel otsust mitte langetanud valijaid Clintoni poolt hääletama.
Pence on teistlaadse surve all, sest talt eeldatakse kindlat, selgesõnalist ja tugevat debatti. Ta peab aitama vabariiklaste presidendikandidaadil Donald Trumpil üle saada eelmise nädala kaotustest ning aitama tal sõnumit selgemaks lihvida. Lisaks tuleb Pence'il miljoneid televaatajaid veenda, et ettearvamatu Trump on kahest rivaalist just see, kes paremini Valgesse Majja sobib.
USA avalik-õiguslik telekanal PSB toob oma portaalis välja, et Kaine'i ja Pence'i puhul tuleb arvestada, et nad kandideerivad koos Trumpi ja Clintonitega, kes on varasemate presidendiks pürgijatega võrreldes valijate silmis enneolematult mittesümpaatsed - ning see asjaolu enam viie viimase valimisteni oleva nädalaga ei muutu.
Asepresidendikandidaatidel on tunduvalt vähem minevikupagasit ja see annab neile võimaluse valijatega sellisel tasandil suhestuda, mida Clinton ja Trump pole päris hästi suutnud.
Siiski on etteheiteid tehtud ka asepresidendikandidaatidele - Kaine olevat liiga tavaline, kelle puudub tähtsa positsiooni jaoks vajalik kaalukus, Pence'il olevat aga liialt vaoshoitud ja meeldejäämatu käitumisviis.
Tänane debatt kestab poolteist tundi ning seda juhib telekanali CBSN pühapäevaõhtuse uudistesaate ankur Elaine Quijano. Huvitaval kombel kohtuvad Kaine ja Pence täna ka esimest korda näost-näkku.


description: India teemandiekspordifirma Hare Krishna Exports juht Savjibhai Dholakia jagab oma töötajatele hindu festivali Diwali puhul boonuseid, milleks on 1260 autot, 400 korterit ja mitmesuguseid juveele.

title: India firmajuht jagab püha puhul töötajatele 1260 autot, 400 korterit ja juveele

maintext:
Suratis peakorteriga asuva firma juhi Dholakia sõnul on eesmärgiks, et järgneva viie aasta jooksul saaks iga tema firma töötaja korraliku kodu ja auto, edastab The Guardian.
«Seega saavad minu töötajad firmapoolse kingitusena autosid, kortereid ja juveele. Minu töötajad on need ära teeninud oma hea töö ja firmale pühendumise eest,» teatas firmajuht.
Hare Krishna Exports kulutab töötajatele lojaalsusprogrammi raames umbes 500 miljonit ruupiat (umbes viis miljonit eurot), seal töötab kokku 5500 inimest, kuid kes boonuseid saavad, ei ole avalikustatud.
India firmad jagavad enne Diwali festivali töötajatele kingitusi, mis on tavaliselt väikesed ja odavad, näiteks karbi maiustusi, kuid Dholakia firma on erand, sest seal «nänni» ei jagata.
Dholakia jäi nii India kui rahvusvahelisele meediale silma juba 2012. aastal, mil ta jagas töötajatele kalleid kingitusi, kuid siis sai vaid kolm töötajat heade töötulemuste eest auto. 2014. aastal jagas Dholakia töötajatele 491 autot ja 207 korterit.
Hare Krishna Exports on India üks juhtivamaid frmasid selle riigi teemandileiukohas Suratis, eksportides teemante 75 riiki.


description: Täna öösel Eesti aja järgi kell neli algab USA demokraatide presidendikandidaadi Hillary Clintoni ja tema vabariiklasest rivaali Donald Trumpi teine teledebatt.

title: Jälgi täna Postimehest Trumpi ja Clintoni pingelist teledebatti!

maintext:
Ürituse eel on pinged kõrgel ning eriti otsustavaks peetakse tänast esinemist Trumpile, sest reedel ilmus avalikkuse ette 2005. aasta video, kus Trump esineb mitmete naisi solvavate seisukohtadega.
Puhkenud skandaadi järel on mitmeid kõrged vabariiklased teada andnud, et nemad enam Trumpi toetada ei saa, teiste hulgas ka 2008. aasta vabariiklaste presidendikandidaat John McCain. Trump reageeris nende teadetele mõnitustega.
Debati eel loodetakse, et kandidaadid peavad nüüd vastama ka ebamugavamatele küsimustele, näiteks on Trump lubanud mängu tuua Bill Clintoniga seotud teemad.
Üritus toimub Missouris Saint Louisi linnas Washingtoni ülikoolis ning kestab poolteist tundi.
Arutelu modereerivad CNNi uudisteaankur Anderson Cooper ja telekanali ABC reporter Martha Raddatz.
Erinevalt eelmisest debatist saab nüüd küsimusi esitada ka ülikoolisaali kogunenud publik.


description: Euroopa Komisjon jälgib pärast Ungari peamise opositsiooniväljaande sulgemist tähelepanelikult olukorda riigi ajakirjanduses, ütles komisjoni kõneisik Margaritis Schinas täna.

title: EL jälgib ajalehe sulgemise järel olukorda Ungari meedias

maintext: Schinase sõnul on Euroopa Komisjon olukorrast teadlik ja mures ning ajakirjandusvabadus, pluralism ja ajakirjanike kaitse on vaba ja demokraatliku ühiskonna alus.


description: Prantsuse tervishoiuminister külastas teisipäeval riigi esimest uimastisõltlaste süstimiskeskust, mis avati eksperimendi korras Pariisi põhjaosa haiglas.

title: Prantsusmaal avati esimene uimastisõltlaste süstimiskeskus

maintext:
Opositsioonipoliitikud on keskuse avamist teravalt tauninud.
«Keskuse avamine oli raske poliitilise lahingu kulminatsioon,» ütles tervishoiuminister Marisol Touraine, kes tutvus keskusega koos Pariisi linnapea Anne Hidalgoga. Ministri sõnul on keskuse avamine «väga oluline hetk võitluses uimastisõltuvusega kaasnevate haiguste levikuga», kuna võimaldab sõltlastel end sanitaarsetes tingimustes süstida.
Keskus asub Lariboisiere´i haiglas ja hakkab vastu võtma sadakond inimest päevas. Sõltlased toovad keskusse kaasa oma uimastid.
Samasugused keskused on olemas Austraalias, Kanadas, Taanis, Saksamaal, Luksemburgis, Hollandis, Norras, Hispaanias ja Šveitsis.


description: USA koostöös rahvusvaheliste julgeolekuagentuuridega paljastasid Tai seksorjade vahendajad USAs.

title: USAs paljastati Tai seksorjade vahendajad

maintext:
Väidetavalt otsisid inimkaubitsejad naisi Tai vaestest maapiirkondadest ja transportisid nad seejärel USAsse, kirjutatakse CNNis. Ühendriikide ametivõimud vahistasid 17 arvatavat grupeeringu juhti, kes hinnanguliselt smuugeldasid USAsse üle 200 naise. USA ametivõimude sõnul on üks kahtlusalune veel vabaduses.
Naistele lubati USAs paremat elu ja sinna pääsemiseks pidid nad Ühendriikidesse jõudes vaid tagasi teenima oma 40 000-60 000 dollari suuruse reisikulu. Enne Taist lahkumist julgustati naisi rindu suurendama ja muid iluoperatsioone tegema.


description: Iraagis algas operatsioon Mosuli vabastamiseks sunniitliku äärmusrühmituse Islamiriik (IS) käest, teatas esmaspäeva varahommikul riikliku telekanali Iraqiya vahendusel peaminister Haider al-Abadi.

maintext:
"Võiduaeg on käes. Alanud on operatsioon Mosul vabastamiseks," ütles peaminister.
"Täna me kuulutame võiduka operatsiooni algust, et vabastada teid Daeshi (Islamiriik) vägivallast ja terrorist," sõnas peaminister pöördudes Mosuli regiooni elanike poole.
Abadi lubas ühtlasi, et Mosulisse sisenevad vaid politsei ja valitsusvägede üksused.
"Vabastusoperatsiooni juhib vapper Iraagi armee koos riikliku politseiga ja nemad on ainsad, kes Mosulisse sisenevad, mitte keegi teine," ütles kinnitas valitsusjuht.
Iraagi õhujõud heitsid pühapäeval Mosuli kohal alla kümneid tuhandeid lendlehti, milles antakse muu hulgas elanikele juhuseid, kuidas linnale algava pealetungi ajal käituda.
Türgi uudisteagentuuri Anadolu andmetel alustasid USA juhitavad koalitsiooniväed ja Iraagi armee laupäeval Mosulis ja selle ümbruses sunniitliku äärmusrühmituse Islamiriik (IS) positsioonide jõulist pommitamist, et 2014. aastal IS-i kätte langenud linn tagasi vallutada.
Vene president Vladimir Putin kutsus pühapäeval USA juhitavat koalitsiooni hoiduma tsiviilohvritest Iraagi Mosuli linna tagasivallutamisel.
"Me loodame, et meie Ameerika partnerid, antud juhul ka meie Prantsuse partnerid, tegutsevad valivalt ja teevad kõik tsiviilohvrite minimeerimiseks - veel parem vältimiseks," ütles Putin pressikonverentsil Indias.
"Me ei hakka loomulikult kütma selles küsimuses üles hüsteeriat, nagu meie Lääne partnerid, sest me mõistame, et me peame võitlema terrorismiga ning ühtegi teist viisi peale aktiivse võitluse selleks pole," lisas ta.
IS hõivas Mosuli koos paljude teiste Iraagi piirkondadega 2014. aasta juunis, kuid Iraagi väed on sestsaadik USA-juhitava koalitsiooni toel teinud märkimisväärseid edusamme ning valmistuvad linna tagasi võtma.


description: Islamiliikumine Taliban alustas esmaspäeval Afganistanis rünnakut Kunduzi linnale, aasta pärast linna ajutist hõivamist välkpealetungis, teatas AFP korrespondent.

title: AFP: Taliban alustas rünnakut Kunduzi linnale

maintext:
Rünnak algas varahommikul linna lõuna- ja idaosas, kus toimuvad ägedad relvakokkupõrked Talibani ja valitsusvägede vahel.
Linna kohal lendab kaks Afganistani sõjaväekopterit. Tänavad on hüljatud ja poed suletud, ütles korrespondent.
Taliban hõivas Kunduzi ka eelmise aasta 28. septembril ning kontrollisid linna kaks päeva. Linna äärealadelt taandumisest teatati tollal 15. oktoobril. Tegemist oli esimese korraga pärast võimult kukutamist 2001. aastal, kui Taliban suutis hõivata Afganistani provintsi pealinna.
ÜRO andmeil hukkus tollal lahingutes 289 inimest ja sajad said haavata.
USA sooritas 2015. aasta pealetungi tõrjumiseks Talibani võitlejatele õhulööke, kuid tabas 3. oktoobril abiorganisatsiooni Piirideta Arstid mehitatud haiglat. Hukkus 42 inimest, kelle seas oli nii patsiente kui arste.


description: Suurbritannia pealinnas Londonis pääses neljapäeva õhtul loomaaias lahti gorilla ja kohale kutsuti relvastatud politsei, teatasid meediakanalid Sky News ja Independent.

title: Londonis pääses loomaaias lahti gorilla

maintext:
Gorillapuuri kukkunud poisi ema: õnnetusi juhtub
Viimasel ajal on meedias palju juttu olnud ühest juhtumist, mis leidis aset Cincinnati loomaaias. 4-aastane poiss kukkus gorillapuuri ja kuigi gorilla, 17-aastane Harambe, ei rünnanud poissi, arvati siiski, et ta võib poisile ohtlik olla ja loom pandi magama.


description: Jeemeni rannikult tulistati Punasel merel seilavate USA sõjalaevade suunas taas mitu raketti, kuid ükski neist ei tabanud ja keegi viga ei saanud, teatas laupäeval Ühendriikide kaitseametnik.

title: Jeemeni rannikult tulistati taas USA sõjalaevu

maintext:
Esialgu ei täpsustatud mitu raketti sõjalaevade USS Mason, USS Nitze ja USS Ponce suunas tulistati. Rünnak leidis aset kella kaheksa ajal õhtul kohaliku aja järgi. USA kaitseministeeriumi teatel kasutas USS Mason oma raketitõrjesüsteemi.
Sõjalaev USS Mason on viimastel nädalatel juba korduvalt sattunud raketirünnakute sihtmärgiks.
USA ründas kolmapäeval vastuseks mässuliste raketitulele Ühendriikide sõjalaeva suunas Jeemenis kolme huthi mässuliste kontrolli all olevat radarijaama.
Tegemist on esimese USA sõjalise löögiga huthidele ja sel nädalal aset leidnud raketituld Ühendriikide sõjalaevade suunas. Ühendriigid on varem andnud Saudi Araabia juhitavale koalitsioonile ainult logistilist abi võitluses Jeemeni šiiamässuliste huthide ja nende liitlastega, kes toetavad ekspresidenti Ali Abdullah Saleh'd.
Iraan toetab relvakonfliktis Jeemeni šiiamässulisi.


description: Soomes on sel aastal tehtud juba pea kümme professionaalset kella- ja juveelipoeröövi, kirjutab põhjanaabrite ajaleht Savon Sanomat.

title: Soomes on tegutsema asunud professionaalsed juveelivargad


description: Ühendriikide pealinna Washingtoni eeslinnas sai tulistamises surma kaks ja haavata neli teismelist, teatas pühapäeval politsei.

title: USA tulistamises tapeti kaks teismelist ja veel neli said haavata

maintext:
Politsei informatsiooni kohaselt leidis tulistamine aset Capitol Heightsis asuva kortermaja parkimisplatsil kell 02.45 kohaliku aja järgi.
Surma said 14-aastane Todd Webb ja 18-aastane Brian Davis. Veel üks vigastatu on kriitilises seisundis.
Esialgu pole politsei kedagi vahistanud. Teadmata on ka rünnaku motiivid.


description: Venemaa välisminister Sergei Lavrov lausus täna, et Ameerika Ühendriikide toetus Iraagi püüdlustele vabastada Mosuli linn niinimetatud Islamiriigi (ISIS) terroristidest on samaväärne Moskva toetusega Süüria valitsuse pealetungile Aleppo linna ülestõusnute kontrolli all oleva idaosa hõivamiseks.

title: Lavrov võrdles rünnakut Mosulile Venemaa tegevusega Süürias

maintext:
«Nad valmistavad ette operatsiooni Mosuli vabastamiseks terroristidest,» ütles Lavrov. «Ka Aleppos vajab linn terroristidest vabastamist. Täpselt sama palve, millega meie pöördusime Aleppo elanike poole, esitas Ameerika koalitsioon Mosuli elanikele, kutsudes neid lahkuma. Täpselt nagu Aleppos, on loomisel humanitaarkoridorid.»
Vene välisministri sõnul ütles tema USA kolleeg John Kerry talle, et olukord Mosulis on Aleppoga võrreldes täiesti erinev.
«Mosulis planeerisime operatsiooni ette, Aleppos te seda ei teinud ja tsiviilisikud kannatavad,» ütles Kerry Lavrovi väitel.


description: Saksamaal on pärast Türgi riigipöördekatset palunud varju 35 Türgi diplomaati ja nende pereliiget, teatasid Saksa võimud täna.

title: Saksamaal on varju palunud 35 Türgi diplomaati ja nende pereliiget

maintext:
Türgi valitsus on käivutanud ulatusliku kampaania inimeste vastu, keda kahtlustatakse USAs elava islamivaimuliku Fethullah Güleni toetamises. Ankara süüdistab Güleni juulikuise riigipöördekatse mahitamises.
Saksa siseministeeriumi kõneisik Johannes Dimroth keeldus esmaspäeval täpsustamast, kui paljud 35 asüülitaotlejast on diplomaadid ja kui paljud nende pereliikmed.


description: Itaalia rannavalve päästis viimase ööpäeva jooksul Vahemerel rohkem kui 6000 põgenikku, kes üritasid 40 kipaka ja vett mittepidava paadi abil jõuda Liibüast Itaaliasse.

title: Vahemerel päästeti ühe ööpäeva jooksul üle 6000 põgeniku

maintext:
Itaalia päästjate teatel suudeti päästa 6055 merd ületada tahtnud inimest ja leiti üheksa surnukeha, tegemist oli Vahemere ühe ulatuslikuma päästeoperatsiooniga ööpäeva jooksul, edastab The Independent.
Päästjate arvates kasutasid inimsmugeldajad ära tormijärgset aega, mil ilm oli ilus ja laine madal, pannes paatidesse võimalikult palju põgenikke.
Enamik Liibüast Itaalia poole teele asunud olid kummipaatides, kuid olid ka mõned kaluripaadid.
Piirideta Arstid andmetel oli ühte kummipaati topitud 725 migranti, kelle seas oli ka 23-aastane rase naine, kellel ilmnes hüpotermia ja teisi terviseprobleeme.
Päästjad tõid ühest ühest paadist umbes 200 last, kellest enamik oli koos täiskasvanuga, kuid oli ka neid lapsi, kellel ei olnud saatjat. Laste seas oli üheksa alla viieaastast last.
Lisaks Itaalia rannavalve ja mereväe alustele osalesid Liibüa ja Itaalia vahelistes vetes päästemissioonil ka Euroopa piirivalveagentuuri Frontex laevad ning paljud humanitaarorganisatsioonid.
Kaks päästetut, kaasa arvatud rase naine, vajasid kiiresti meditsiiniabi ja nad toimetati kiirabihelikopteriga Lampedusa saare haiglasse.
Rahvusvahelise Migratsiooniorganisatsiooni andmetel on selle aasta üheksa kuuga saabunud Itaaliasse umbes 163 000 põgenikku ning Vahemere ületamise katsel on hukkunud 3054 põgenikku.


description: Stabiilne, stagneerunud ja ohtlik- nii võttis tänapäevase Venemaa olemuse Riia konverentsi teisel päeval kokku Rootsi majandusteadlane Anders Åslund.

title: Endine Moskva korrespondent: Venemaa käitub tegelikult täiesti ratsionaalselt

maintext:
Åslund sõnas konverentsi Venemaa- teemalisel arutelul, et Venemaa finantsvarud on täna suuremad kui need kunagi varem on olnud ja see annab Kremlinile juurde väga palju enesekindlust. Stabiilsus on olnud majandusteadlase arvates kaVenemaa president Vladimir Putini üks prioriteetidest. «Millest ta ei hooli on tema rahvastik- nende heaolu, elatustase, tervishoid ja muu on väga halvas olukorras. Arendatakse sõjalist võimekust ja sinna investeeritakse tohutult. Kui sul ei ole leiba, vajad sa tsirkust- Krimm, Donbass, Gruusia- väikeseid sõjalisi võite, sest suurteks tegudeks ei ole Venemaal võimekust,» sõnas ta.
«Venemaa liigub kaasaegse fašistliku riigi suunas. Arvan, et järgnevate aastate jooksul näeme seal jätkuvat majanduslangust- mitte suurt aga stabiilset langust. 2019. aastani piisab riigi reservidest rohkem kui küll - siis toimuvad valimised. Kui majanduses midagi toimub siis 2020date alguses, siis on Putin tagasi võimul,» nõustus Åslundiga Moskva ülikooli majandusteadlane Vladislav Inozemtsev.
Venemaa välispoliitikast rääkides nentis Inozemtsev, et Putin muutub rahvusvaheliselt aina agressiivsemaks ja enda mitte ainult enda tõekspidamiste tõttu. «Ka avalikkus Venemaal usub, et kogu lääs on nende vastu,» ütles Inozemtsev, lisades, et üldsuse arvates on ründav hoiak lääne suhtes täiesti õige.
Inozemtsev sõnas, et 2014. aasta Ida-Ukraina sündmuste järgselt Kremlile kehtestatud sanktsioonid loodi sellisel viisil, et need tegelikkuses Venemaa ja Euroopa poliitilisi suhteid väga ei haavanud. «Nii nagu need praegu on, ei muuda nad Putini suhtumises mitte midagi. Nad peaksid olema palju karmimad selleks, et teda kuidagi kõigutada,» arvas ta.
Venemaa uue sisepoliitilise arenguna toodi välja, et miljonitel kodanikel on keelatud nüüd riigist lahkuda. «See näitab, et Venemaa üritab taas oma eliiti venestada. Neil on palutud ka oma vanemad ja lapsed tagasi riiki tuua,» sõnas Åslund.
«Miks peaks Venemaad huvitama demokraatia, kui kogu nende riigi poliitika põhineb seadusetusel. Nad käituvad tegelikult täiesti ratsionaalselt,» võttis teema kokku arutelu juht, endine Financial Timesi ajakirjanik David Satter.


description: Venemaa eitas Poola väiteid Mistralide ostmisest ühe dollari eest

maintext:
Moskva lükkas reedel tagasi Poola kaitseministri väited, mille kohaselt müüs Egiptus kaks Prantsusmaal valmistatud kopterikandjat Mistral ühe dollari eest Venemaale.
Kremli pressiesindaja Dmitri Peskov nimetas väiteid "täielikuks mõttetuseks", Vene kaitseministeeriumi pressiesindaja Igor Konašenkov nimetas neid "rumaluseks" ja "eneseupitamiseks".
Poola kaitseminister Antoni Macierewicz teatas müügist neljapäeval parlamendiistungi ajal ja sõnas ajakirjandusele, et tema informatsioon pärineb "headelt allikatelt".
Kui "Egiptus taganeks nüüd sellest operatsioonist, siis see oleks võit maailmarahule" ning hea õppetund Venemaale, sõnas ta.
Prantsusmaa ehitas Mistralid algselt Venemaa tellimusel, kuid tehing katkestati pärast Krimmi annekteerimist ning Pariis müüs sõjalaevad hoopis Egiptusele. Lisaks tagastas Prantsusmaa Venemaale ühe miljardi dollari suuruse ettemaksu.
Pariis pole rahul ka 3,5 miljardi euro suuruse sõjahelikopterite müügitehingu katkestamisega Poola poolt.
Mistral on 199 meetrit pikk ja arendab kiirust üle 18 sõlme. Meeskonna suuruseks on 177 inimest, alus võib pardale võtta 481 inimest, 13 lahingutanki ja 70 autot. Laeva kopteriparki kuulub 16 lennumasinat, tekile mahub üheaegselt kuus kopterit.


description: Venemaa tutvustas esmakordselt oma läbi aegade kõige suuremat mandritevahelist tuumaraketti RS-28 Sarmat, mille võimsus olevat väidetavalt nii suur, et suudab üheainsa plahvatusega teha maatasa New Yorgi suuruse territooriumi.

title: Venemaa esitles uut ülivõimsat tuumaraketti

maintext:
Uued relvad on varustatud 16 tuumalõhkepeaga ja teenistusse lähevad nad aastal 2018. Raketid asendavad eelmise põlvkonna tuumarelvi SS-18 Satan, mis võeti kasutusele aastal 1978 tollases Nõukogude Liidus. Ühe ajalehega Independent rääkinu eksperdi sõnul on Teise maailmasõja lõpus Hiroshimale ja Nagasakile heidetud pommid uue relva kõrval kui «tongipüstolid».
Sarmat olevat Majanduspoliitika Varasalve endise asesekretäri Paul Craig Robertsi sõnul piisavalt võimas, et pühkida ligi kolm neljandikku New Yorgist tuhandeks aastaks maapinnalt.
Raketti ehitav Makejevi Raketidisainibüroo avaldas Vene propagandaportaalile Sputnik, et valitsus allkirjastas lepingu Sarmati tootmiseks juba aastal 2011. «Strateegiline raketisüsteem luuakse selleks, et luua Venemaa vägedele kindel ja efektiivne tuumaheidutusvõime,» teatas tootja.


description: Ungari täitis eelmisel aastal piiride sulgemisega migrantidevoole oma kohust, ütles peaminister Viktor Orbán esmaspäeva õhtul.

title: Orbán: Ungari täitis piiride sulgemisega oma kohust

maintext:
Saksamaa Baieri liidumaa parlamendis esinedes meenutas ta 1989. aastat, kui Ungari lubas sadadel idasakslastel põgeneda läände, avades neile oma piiri Austriaga.
"1989. aastal tegutsesime Euroopa vabaduse heaks ja nüüd me kaitseme seda vabadust," ütles Orbán.
Ungari piiride sulgemine jättis 2015. aasta suvel kümned tuhanded migrandid lõksu teekonnal läbi Balkani riikide, kuni Saksamaa lubas neil siseneda oma territooriumile.
Ungari on olnud vastu Euroopa Liidu plaanile asustada ümber kümneid tuhandeid põgenikke, et leevendada neid vastu võtvate riikide koormust.
Valitsus esitas oktoobri alguses parlamendile seaduseelnõu, mis keelustaks migrantide ulatusliku kohustusliku ümberasustamise.


description: Bosnia on läbikukkunud kontseptsioon, ütles serblaste liider selles Balkani riigis Milorad Dodik teisipäeval, lisades, et ta "mõtleb palju" oma Republika Srpska iseseisvusreferendumile.

title: Serblaste liider: Bosnia on läbikukkunud kontseptsioon

maintext:
Dodik on juba varemgi ähvardanud korraldada rahvahääletuse, mis veelgi õõnestaks 1992.-1995. aasta etnilise sõja lõpetanud Daytoni kokkuleppega loodud hapraid institutsioone.
"Ma ei taha teeselda toetust läbikukkunud kontseptsioonile, mida kutsutakse Bosniaks ja Hertsegoviinaks," ütles Dodik AFP-le antud intervjuus oma ametiruumides Banja Lukas.
Dodiku sõnul on ta aga valmis tegema tööd "Bosnia jätkusuutlikkuse tagamiseks vastavalt põhiseadusele".
Täna on "Bosnia ja Hertsegoviina koht, mida keegi ei taha, välja arvatud mõned üksikud idealistid Sarajevos, kes tahavad selle säilitamist," ütles Bosnia serblaste liider, lisades, et "ratsionaalsest vaatenurgast ei saa keegi sellest kasu".
Kui Bosnia kogukondade - moslemite, serblaste ja horvaatide - vahel ei leita konsensust, kaob see riik, sõnas ta.
Pärast sõda, mis nõudis 100 000 inimese elu, on Bosnia jaotatud etniliste piiride järgi kaheks pooliseseisvaks kogukonnaks - moslemi-horvaadi föderatsiooniks ja serblaste Republika Srpskaks.
Dodiku sõnul mõtleb ta väga palju serblaste vabariigi iseseisvusreferendumi korraldamisele.
"Ma mõtlen sellest, ma mõtlen väga palju," ütles ta.
Dodik möönis, et ainuüksi sellise variandi pakkumise eest võidakse ta kohtu alla anda, "kuna Bosnia ja Hertsegoviinas ei ole meil õigust mõelda".
Moslemite liider Bakir Izetbegovic on süüdistanud Dodikut "punase joonega" mängimises 25 aastat pärast sõda, mis jättis kaks miljonit inimest kodutuks.
Dodik süüdistas lääneriike Bosnia "kadumise protsessi kiirendamises", kehtestades riigile oma tahet või saates sinna "kolmanda järgu suursaadikuid".
Nad "tulevad siia praktiseerima", enne kui suunduvad mujale.
"Ma ei taha olla nende katsejänes," rõhutas Dodik.


description: Mitme NATO liikmesriigi vastuseisu tõttu jäävad tõenäoliselt Rootsi ja Soome järgmiselt kohtumiselt kõrvale, vahendab Helsingin Sanomat.

title: Soomel ja Rootsil ei ole järgmisele NATO tippkohtumisele asja

maintext:
Viimasel NATO kaitseministrite kohtumisel olid Soome ja Rootsi ainsad riigid, kes osalesid kohtumisel ilma allianssi kuulumata. Soome kaitseminister Jussi Niinistö ja tema Rootsi kolleeg Peter Hultqvist olid kutsutud eelkõige seetõttu, et sel korral arutati NATO ja Euroopa Liidu koostööd.
NATO kutsus üles kohtumisel kaitsekoostööd tugevdama, kuid ettepanek kaasata Soomet ja Rootsit järgmisel aastal Brüsselis toimuvale NATO tippkohtumisele lükati tagasi.
«Mitmed liikmesriigid olid selle vastu,» ütlesid NATO diplomaatilised allikad Helsingin Sanomatile.
NATO ametnikud teavet ei kinnitanud, kuid sõnasid, et ühtegi otsust järgmise tippkohtumise koosseisu osas ei ole veel vastu võetud.


description: Kesk-Euroopas eetrisse lastud telesaade annab vaatajatele võimaluse otsustada saates näidatud juhtumite moraalsuse üle.

title: Terrorismi telešõu annab otsustuse Euroopa vaataja kätte

maintext:
Saksa telejaama ARD programmijuhi Volker Herresi sõnul on publik mõeldud olema osa saate kontekstist. «Vaataja sikutatakse välja passiivsest jälgijapositsioonist,» ütles Herres ajalehele Bild. «Tal lastakse võtta sündmuse kohta seisukoht ning langetada otsuseid.»
Näiteks kujutatakse olukorda, kus sõjaväepiloot laseb alla reisilennuki 164 inimesega pardal, et päästa tuhandete inimeste elud staadionil, mis oli lennuki kaaperdanud terroristi sihtmärk. Kas sõjaväepiloot on kangelane, süüdalane või mõrvar? Sellele küsimusele palutakse vaatajatel vastata.
«Terror – sinu otsus» on eetrisse antud viies euroopa riigis – Saksamaal, Austrias, Šveitsis, Tšehhis ja Sloveenias ning vaatajatel palutakse telefoni teel hääletada, kas teo toimepanija on süüdi või mitte.


description: Senegalis vahistati islamiusku solvanud Prantsusmaa kodanik, teatasid laupäeval justiitsministeeriumi allikad.

title: Senegalis vahistati islamiusku solvanud prantslane

maintext:
Prantslane astus kohtu ette neljapäeval ja saadeti pärast seda tagasi Rebeussi vanglasse.
«Tal oli vaidlus ülemusega ja ta solvas selle käigus prohvet Muhamedi, koraani ja kogu moslemikogukonda,» ütles allikas.
«Ülemus esitas tema vastu ametliku kaebuse. Prantslane saatis ka tekstisõnumeid, milles solvas moslemeid,» kinnitas teine allikas.


description: Rootsis pussitas täna meest klounimaskis ründaja, sõnas politsei. Üle Ameerika Ühendriikide ja Euroopa on sagenenud teated «tapjaklounide» nägemisest.

title: Klounimaskis ründaja pussitas Rootsis meest

maintext:
«1997. aastal sündinud noormeest pussitas õlga tundmatu isik, kes sündmuskohalt põgenes,» teatas Lõuna-Rootsis auva Hallandi maakonna politsei oma veebilehel.
Eile õhtul toimunud intsident järgnes kolmapäevasele juhtumile, kus kaks klounikostüümis inimest ähvardasid Rootsi keskosas naist tappa.
«Ta oli äärmiselt hirmunud,» sõnas politsei kõneisik ajalehele Aftonbladet, lisades, et leviva hulluse juures ei ole midagi naljakat.
Kolmapäeval piirasid klounikostüümides mehed ümber ka neli kümneaastast last ning ähvardasid neid võlts-mootorsaagidega.
Siseminister Anders Ygeman on kutsunud rahvast jääma rahulikuks.
«Me ei taha, et tekiks olukord, kus inimesed satuvad pahandustesse selle pärast, et keegi klounimaski pähe tõmbab,» sõnas Ygeman uudisteagentuurile TT.
Ameerika Ühendiikides on sotsiaalmeediast hoogu saanud klounihullus viinud McDonald`si kiirtoiduketi sammuni vähendada oma klounist maskoti Ronald McDonaldi kasutamist.
Klounihüsteeria on levinud ka Suurbritanniasse, kus politseinikke on mitmel korral teavitataud juhtumitest, kus klounikostüümides vembumängijad inimesi ehmatavad.
Briti ja Ühendriikide politsei kardab, et tapjaklounide hirm kasvab veelgi, kuna tulemas on Halloween. Isegi Valge Maja on klounitemaatika arutlusse võtnud, hoiatades, et võimud võtavad selliseid juhtumeid vägagi tõsiselt.


description: Tuhanded ukrainlased marssisid eile läbi Kiievi, et mälestada ja au anda nii minevikus kui praegu Ukraina eest võitlevatele sõduritele.

title: Galerii: Ukraina kaitsja päev Kiievis


description: Ameerika Ühendriikide kaitseminister Ashton Carter avaldas, et on vaid nädalate küsimus, mil ameeriklaste juhitavad liitlasväed alustavad pealetungi terroristliku Islamiriigi (ISIS) niinimetatud pealinnale Raqqale Süürias.

title: Ameerika valmistub ründama ISISe pealinna

maintext:
Ettevalmistusi varjutab kartus, et linna üle kontrolli hoidev rühmitis plaanib parasjagu kusagil maailmas terrorirünnakut. Carter lausus ajakirjanikele, et Raqqa saaks võtta piiramisrõngasse mõne nädala jooksul, kuid keeldus jagamast detaile.
«Selleks ei kulu palju nädalaid,» lisas ta. Carter ütles, et juba ammu tehti plaanid: rünnak Raqqale ja Mosuli linnale Iraagis toimuksid üheaegselt. Ameerika kindrali Stephen Townsendi sõnul on esmatähtis Raqqa välismaailmast isoleerida. Luureandmed näitavat nimelt, et linnas käib elav planeerimine millekski, mis võib osutuda terrorirünnakuks. «Me ei ole tegelikult kindel, kui kiire sellega on, ja see teeb muret,» lausus Townsend. «Teame, et nad plaanivad midagi väljaspool linna. Aga me ei tea kus ega millal,» rääkis kindral.
Carter ütles, et väed on operatsiooni tarbeks hästi varustatud. «Me võidame, ning kui vajame midagi selle kiirendamiseks, siis olen valmis seda küsima,» lubas kaitseminister.


description: Hani Salam põgenes kodusõja eest Süürias ja elas üle reisi Egiptusest Euroopasse, kuid nähes oma praeguse kodulinna Kölni mošeedes mehi suurte puhmas habemetega, hakkas ta muretsema, vahendab Reuters.

title: Saksa süürlased arvavad, et sealsed mošeed on liiga konservatiivsed

maintext:
Meeste välimus meenutas talle Jaish al-Islami mässulisi, kes tema endise kodulinna Damaskuse üle võtsid. Üks neist ütles Salamile, et head moslemid kasvatavad habemeid, mitte vuntse, mida 36-aastane Salam kannab.
«Kõik selle mošee juures pani mind ennast ebamugavalt tundma,» tunnistab mees.
Saksa süürlased arvavad, et paljud riigi mošeedest on oluliselt konservatiivsemad kui need, mis asuvad Süürias. Kahe kuu lõikes on kümned süürlased tunnistanud, et tunnevad end ebamugavalt väga konservatiivsete vaadetega, mida Saksamaa mošeedes jutlustatakse.
Inimesed on kritiseerinud uustulnukate riietust ja religiooni praktiseerimise viisi. Mõned neist on nõudnud, et Koraani tuleks tõlgendada sõnasõnaliselt.
Eelmisel aastal saabus Saksamaale umbes 890 000 asüülitaotlejat, kellest kolmandik on süürlased. Paljud neist ei soovi minna sealsetesse türgi mošeedesse, kuna ei mõista teenistuste keelt. Seega eelistavad nad palvetada kohtades, kus räägitakse araabia keelt, mis on aga oluliselt konservatiivsemad.
Samas kerkivad neis mošeedes esile uued probleemid. Neil napib riigi toetust või siis toetab neid Saudi Araabia ja teised Pärsia lahe riigid. Paljud nendest mošeedest jutlustavad ultra-konservatiivseid vaateid või Koraani sõna-sõnalist tõlgendamist.
«Ükskord palus salafist noorel araablasel mošeest lahkuda, kuna ta kandis lühikesi pükse. Türgis ei hooli keegi, mida sa kannad,» lisas Salam.
Nüüd arvab mees, et hoolimata keelebarjäärist, pöördub ta edaspidi türgi mošeesse, kus suhtumine on vabam. Äärmusliku religiooni praktiseerimine seab aga takistused uustulnukate integreerumisele.


description: President Vladimir Putin olevat valitsusistungil sarjanud oma alluvaid, kes parastades kiitsid heaks Vene hävitajate jõudemonstratsiooni Ühendriikide sõjalaeva vastu Mustal merel.

title: Putin oma alluvatele: kas te olete hulluks läinud?

maintext:
Üks anonüümsust palunud Kremli ametnik rääkis selle loo Bloombergile sel nädalal Šotšis toimunud Valdai diskussiooniklubis pärast seda, kui talt küsiti, miks Vene meedia on viimastel nädalatel puhunud üles sõjahüsteeria.
Riigiametniku sõnul teavitati kabinetiistungil Putinit kõrge riskiga juhtumist Mustal merel, kus Vene sõjalennukid lendasid Ühendriikide alusest ohtlikult lähedalt mööda. Kui mõned laua taga rõõmustasid uudise üle ja hüüdsid «Paras neile!», siis Vene president olevat nad otsustavalt vaigistanud. «Kas te olete hulluks läinud?» olevat Putin neilt küsinud.
Venemaa välis- ja kaitsepoliitika nõukogu esimehe Fjodor Lukjanovi arvates tahtis Kremli heaks töötav riigiteenistuja öelda, et Putin ei ole radikaalne ja püüab hoida vaos neid, kes suruvad teda rohkem tegudele. Ka Vene riigipea pikaajalised toetajad on juba pikemat aega väitnud, et endine KGB agent on Moskva standardite järgi võrdlemisi mõõdukas.
Millisest vahejuhtumist käis valitsusistungil jutt, ei ole siiani teada.
Väärib märkimist, et sarnaseid idanaabri jõudemonstratsioone on nähtud ka Läänemerel. Sel kevadel tekitas Kremli ja Washingtoni vahel pingeid, kui Vene sõjalennukid tegid Läänemerel seilanud USS Donald Cooki kohal agressiivseid ülelende. Ühel juhul lendas Vene Su-24 rünnakut simuleerides umbes üheksa meetri kõrguselt üle laeva.
Kui sõjalaeva komandör Charles Hampton sõnas hiljem Leedu ajakirjanikele, et Vene sõjalennukite manöövrid Ühendriikide laevastiku aluse kohal Läänemerel ei vasta rahvusvahelistele standarditele, siis Kreml oli vastupidisel seisukohal.
Isake tsaari karmid sõnad
Suure tõenäosusega vastab eelpool kirjeldatud Kremli ametniku jutt tõele, sest rahva seas isake tsaari kuvandit kandva Putini lemmikväljend alluvatega hurjutamisel on tõepoolest «Kas te olete hulluks läinud?». Seda tõendavad mitmed lausa televisioonis otse-eetris ülekantud kohtumised ametnikega.
Paar näidet:
Episood 1.
Möödunud aasta talvel suleti Venemaal mitmes regioonis rahapuudumise tõttu linnalähedaste elektrirongide liiklus. Putin oli presidendi nõupidamisel valitsuse liikmetega Novo-Ogarjovos vihane ja nõudis asepeaminister Arkadi Dvorkovitšilt nii selgitusi kui ka lahendusi.
«Kas meil transpordiministeeriumi ei olegi, või mis? Minu arust kureerite teie seda valdkonda. Mis toimub? Me saame aru, kui tõsine on asi. See pole ju mingi üks ära jäetud bussiliin, vaid regioonides ei käi enam elektrirongid. Kas te olete hulluks läinud, või mis?» küsis Putin Dvorkovitšilt.
Episood 2.
2013. aastal tegi Venemaal lihtrahvale muret kommunaalkulude pidurdamatu tõus. Inimesed olid vihased. Tulekahju tõttas kustutama jälle Putin, kes kohtus toonase regionaalarengu ministriga Igor Sljunjajeviga (2014. aastast on mehe perekonnanimi Albin - toim).
«Kui rääkida kommunaalteenuste maksumusest, siis praktika näitab, et reguleeritud tariifi ja reaalpalga vahel puudub vastastikune seos,» selgitas minister presidendile olukorda.
«Kuulge, mida te ajate mulle? Inimesi ei huvita see üldse. Millest te räägite praegu?» küsis Putin rahulolematult. Vene riigipea soovitas ministrile minna rahvale selgitama, miks on aastavahetusega kommunaalteenuste hind teinud suure hüppe. «See on Peterburis ja mõningates regioonides. Aga Murmanskis on see üksikutes piirkondades tõusnud lausa 200 protsenti. Kas te olete hulluks läinud?»


description: Kõrgõzstani president Almazbek Atambajev ravi Moskva haiglas on lõpule jõudnud ning ta peaks naasma kodumaale laupäeva õhtul.

title: Kõrgõzstani president kirjutati Moskva haiglast välja


description: Euroopa Liit ja Kanada otsustavad esmaspäeval, kas korraldada hiljem sel nädalal tippkohtumine, et allkirjastada ohusolev CETA kaubanduslepe.

title: EL ja Kanada otsustavad esmaspäeval tippkohtumise toimumise

maintext:
Euroopa Liidu alaline eesistuja Donald Tusk helistab esmaspäeva õhtul Belgia peaministrile Charles Michelile, et esitada üks lihtne küsimus: «kas Belgia saab neljapäeval leppe allkirjastada, jah või ei?».
Plaanid allkirjastada CETA neljapäevaks kavandatud tippkohtumisel said tagasilöögi reedel, mil Belgia Valloonia piirkonna parlament leppe tagasi lükkas. Sellega sai Belgiast ainust ELi liikmesriik, mis ei saa allkirjastada seitse aastat kestnud läbirääkimiste tulemusel valminud lepingut.
ELi allika sõnul helistab Tusk esmalt Euroopa Komisjoni presidendile Jean-Claude Junckerile ,et määratleda, «kus me oleme», seejärel Michelile ja lõpuks Kanada peaministrile Justin Trudeaule, et otsustada tippkohtumise toimumine.
«Mis puudutab neljapäeva, siis kui Belgia ei saa tagada, et nad saavad leppele allkirja anda, on Tuskile selge, et tippkohtumisel pole mõtet, et seda ei tule, ning ei määrata kindlaks ka uue tippkohtumise aega,» märkis allikas.
Allikas lisas, et otsus sõltub suuresti just sellest, mida Michel Tuskile ütleb.
Valloonia parlament keeldus Belgia keskvalitsusele ELi ja Kanada vabakaubandusleppe heakskiitmiseks luba andmast. CETA vajab kõigi ELi 28 liikmesriigi heakskiitu. Belgias vajab lepe kõigi piirkondade toetust.
Belgia Valloonia piirkonna liider palus reedel «natuke aega» lisakõnelusteks leppe üle.


description: Pariisi äärelinnas asuva Seine-Saint-Denis´ keskkooli direktor käskis islamiusulisel õpilasel loobuda habemest, pidades seda märgiks radikaliseerumisest.

title: Prantsuse koolidirektor käskis moslemist õpilasel habeme maha ajada

maintext:
«Selgitasin, et kasvatan seda usulistel põhjustel. Tema ütles, et see on märk radikaliseerumisest ning ütles mulle: «Lõika see maha või lahku»,» rääkis Semy-nimeline kooliõpilane kohalikule päevalehele Le Parisien.
«Tema ähvardused survestavad mind. Ma kirjutasin lõpuks kirja, milles hoiatasin teda lütseumist lahkumisega. Ta jättis mulle paar päeva järelemõtlemiseks, et vaadata, kas ma muudan oma meelt ja otsustan raseerimise kasuks… Kuid ma ei tee seda!» rääkis 21-aastane noormees, kes asus koolis õppima mullu kevadel pärast elukohavahetust.
«Prohvetil oli habe. See on minu jaoks oluline,» selgitas õpilane, kelle sõnul on tema islamiusk ka varem direktorile pinnuks silmas olnud. Nooremehe sõnul pole reeglites kirjas, et ta ei võiks habet kasvatada.
«Ma pole ainus habemega,» ütles kaks aastat habet kasvatanud noormees, «habe on ka õpetajatel ja õpilastel. See on minu jaoks oluline, prohvetil oli habe.»
Direktorilt Le Parisienil kommentaari saada ei õnnestunud. Haridusametnikud on taolise ultimaatumi esitamist eitanud. Semy ja direktori kohtumine peaks toimuma homme.


description: Briti Oxfordi ülikoolis läbi viidud tekstianalüüs kinnitas, et renessansiaegne kuulus näitekirjanik William Shakespeare ei kirjutanud oma kõiki teoseid üksinda, vaid tal oli kaasautor, kes oli tõenäoliselt Shakespeare´i rivaal Christopher Marlowe.

title: Shakespeare ja ta kaasautor kirjutasid vähemalt kolm teost kahasse

maintext:
Oxfordi ülikool annab Shakespeare`i 400. surma-aastapäeva tähistamiseks välja tema teosed, millest osadel ei ole autoriks ainult Shakespeare, vaid ka Marlowe, edastab Reuters.
Arvuti tekstianalüüs näitas, et kuningas Henry VI rääkivad kolm teost on Shakespeare kindlasti kirjutanud koos oma kaasaegse ja rivaali Marlowe´ga.
Juba 18. sajandil arvati, et Shakespeare ja Marlowe ei olnud vihavaenlased nagu neid ajalooallikates sageli kujutatakse, vaid sõbrad ja kirjutasid nii mõndagi koos. Kuid alles nüüd saadi tekstianalüüsi abil kindel vastus, et Shakespeare´il ja Marlow´l on stiilierinevusi, mis on eriti nähtavad kahasse kirjutatud teostes.
Teadlastemeeskond analüüsis mitmeid sõnu ja tekstilõike nii Shakespeare´i, Marlowe´ kui teiste tollaste inglise kirjanike teostest.
Otsingutes olid esikohal sõnad «gentle», «answer», «beseech», «spoke» ja «tonight», mida Shakespeare`i tekstides leidub rohkem kui ta kaasaegsete kirjanike tekstides. Teadlased nimetasid need sõnad pluss-sõnadeks, kuna kuulus näitekirjanik kasutas neid palju. Teine grupp olid miinus-sõnad, kuna Shakespeare kasutas neid vähe. Oma rolli mängivad ka teatud sõnaühendid ja tekstilõigud, mis Shakespeare`il ja Marlowe`l on erinevad.
1986. aastal Ühendkuningriigis tehtud uuringus arvati, et Shalespeare`i teoste seas on kaheksa sellist, mille puhul ei ole ta kõik ise kirjutanud või ta kasutas varikirjutajat. See tekitas Shakespeari kummardajates raevu, et näitekirjaniku hea nimi tahetakse kahtluse alla seada.
«On ka neid, kes arvavad, et Shakespeare ei teinud koostööd. Tänapäeva tehnika, mis võimaldab detailset tekstianalüüsi näitas, et Shakespeare´il oli kaaskirjutaja, kes aitas teda mitme teose puhul. Alguses arvasime, et vaid kolme puhul, kuid uuring lubab oletada, et isegi 17 puhul,» selgitas kirjandusanalüütik Gary Taylor.
Taylori sõnul lisatakse Shakespeare´i nüüd väljaantavatele teostele nii Christopher Marlowe` nimi kui ka Thomas Middletoni nimi, sest Middleton tegi Shakespeare`i 1605. aasta teosesse «All´s Well That Ends Well» 1620. aastal lisandusi.
Uude Shakespeare`i kollektsiooni lisatakse ka näidend «Arden of Faversham», mis ilmus esmakordselt 1592. aastal anonüümselt. Ka see on vaid osaliselt Shakespeare´i kirjutatud, kuid veel ei ole selge, kes on teine autor. Tõenäoliselt jällegi Christopher Marlow.
Ajaloolaste sõnul oli tavaline, et renessansiajal kirjutati teosed mitme autori poolt kahasse ja selles ei ole midagi vandenõulikku. Mitmed vandenõuteoreetikud on käinud välja teooria, et William Shakespeare`i ei olnud tegelikult olemas, vaid selle pesudonüümi taga oli grupp näitekirjanikke, kelle seas leidus aadlikke.
William Shakespeare (23. aprill 1564 Stratford-upon-Avon – 3. mai (vkj 23. aprill) 1616) oli Inglise renessaniajastu luuletaja ja näitekirjanik. Ei ole teada, mis põhjustel Shakespeare võrdlemisi noorena, vaid 52-aastasena suri.
Christopher Marlowe (hüüdnimega Kit; sünniaeg teadmata, ristitud 26. veebruaril 1564 Canterbury´s Inglismaal, surnud 30. mail 1593 Deptfordis Inglismaal) oli inglise näitekirjanik, luuletaja ja tõlkija. Tema kaasaegsete teatel hukkus Marlowe 29-aastasena kõrtsikakluse tagajärjel.


description: Kreeka politsei leidis inimsmugeldaja autost mitme migrandi kõrval ka kaks Türgi sõjaväeohvitseri, teatasid ametnikud laupäeval.

title: Kreeka politsei leidis smugeldaja autost kaks Türgi sõjaväelast

maintext:
Kreeka põhjaosa Xanthi linnas leiti Bulgaaria numbrimärkidega BMW-st kolm iraanlast, kolm süürlast ja kaks Türgi sõjaväelast, öeldi kohalikust politseist AFP-le.
Pole selge, kuidas Türgi sõdurid Kreekasse jõudsid ega ka see, kas nad kavatsevad riigilt asüüli paluda.
«Me ei välista võimalust, et nad osalesid ise smugeldamisoperatsioonis,» ütles Ateenas asuv politseiallikas.
Türgi 15. juuli nurjunud riigipöörde järel on Kreekasse põgenenud mitu Türgi kodanikku, nende seas kaheksa sõjaväeohvitseri, kes lendasid pärast putši läbikukkumist helikopteriga Kreeka Alexandroupoli linna.
Kaheksa sõjaväelast esitasid Kreekale asüülitaotluse, ent kohus on neist seitsme taotlused rahuldamata jätnud. Neil on võimalus kohtu otsus edasi kaevata.
Ankara on kutsunud Ateenat Türgi sõjaväelasi välja andma, ent Kreeka võimud on lubanud seda teha alles siis, kui nende asüülitaotluste menetlus on Kreeka õigussüsteemis saanud lõpliku lahenduse.


description: Massimeeleavaldus täieliku abordikeelu vastu andis Poola valitsusele alandlikkuse õppetunni, ütles haridusminister täna ja lisas, et täielikku abordikeeldu ei tule.

title: Poola valitsus loobus täielikku abordikeeldu toetamast

maintext:
Teadus- ja kõrgharidusminister Jarosław Gowin ütles, et naiste protest pani meid mõtlema ja andise meile alandlikkuse õppetunni.
Ka senati spiiker teatas, et parlamendi ülemkoda ei algata eelnõu, mis Poola niigi karme abordipiiranguid veelgi kitsendaks.
Valitsuse ja parlamendi esindajate kommentaaride põhjal võib oletada, et Poola konservatiivne valitsus loobub toetamast äärmiselt ebapopulaarseks osutunud ettepanekut abort mis tahes olukorras ära keelata.
Poola naised protestisid esmaspäeval abordikeelu vastu ülemaalise streigiga.
1993. aastal jõustunud Poola abordiseadus on üks rangemaid kogu Euroopas. Selle alusel on abort lubatud vaid juhtudel, kui ema elu on ohus, kui loode on parandamatult kahjustunud või rasestuti vägistamise või verepilastuse tagajärjel.
Parlamendikomisjonis arutlusel olev ettepanek muudaks abordi ebaseaduslikuks kõigil juhtudel. Aborti taotlevaid või protseduuri läbi viivaid arste ähvardab kuni viie aasta pikkune vangistus.
Ettepanek läks parlamenti arutlusele pärast seda, kui kogus 450 000 allkirja.


description: Kanada parlament ratifitseeris Pariisi kliimaleppe, seda on teinud nüüd 74 riiki.

title: Kanada ratifitseeris Pariisi kliimaleppe


description: Mehhiko ühe suurema omakaitsesalga juhi sõnul sai lõunaosariigis Guerreros rivaalitseva rühmitusega peetud tulevahetuses surma kuus inimest.

title: Mehhiko omakaitsesalkade kokkupõrkes hukkus kuus inimest

maintext:
Kogukonnapolitsei ülesandeid täitvad omakaitsesalgad loodi Mehhikos 2013. ja 2014. aastal võitluseks narkokartellide vastu. Väiksem salk, mida tuntakse nime all FUSDEG, lõi lahku suuremast rühmast nimega UPOEG. Viimase juht teatas eile, et tema mehed ründasid teise salga liikmeid Acapulcost põhjas asuvas Tierra Colorada linnas, tappes vähemalt pool tosinat kogukonnapolitsei aktivisti.
Salgad süüdistavad teineteist sidemetes narkojõukudega.


description: Täna Saksamaal vahistatud pommirünnaku plaanimises kahtlustaval süürlasel on Saksa politsei teatel suure tõenäosusega seos ISISega.

title: Saksamaal vahistatud süürlane on seotud ISISega

maintext:
«Kahtlusaluse tegevus ja käitumine viitavad ISISe tõekspidamistele," ütles uurija Jörg Michaelis.
22-aastane Jaber al-Bakr, kes saabus Saksamaale põgenikuna, peeti täna varahommikul kinni ühes Leipzigis asuvas korteris. Ta oli sinna kinni seotud.
Al-Bakr otsis oma plaanide elluviimiseks abi ühelt teiselt süürlaselt, politseid informeeris ja kahtlusalusel siis oma korteris magada lasi.
Politsei asus Al-Bakrit taga otsima peale seda, kui tema Leipzigi lähedal asuvast korterist leiti väga ohtlikke lõhkeaineid. Tagaotsimine kestis kaks päeva.
Politsei leidis Al-Bakri korterist detonaatori lõhkeaineid ja kilo kemikaale, mis olid sarnased märtsis Brüsselis ja läinud aastal Pariisis kasutatutele. Michaelisi sõnul oli vahistatu uurinud pommivalmistamise kohta internetist. «Arvame, et tema korteris olnud pommivöö oli juba valmis või peaaegu lõpule viidud,» sõnas ta.


description: Bulgaaria konstitutsioonikohus tühistas reedel parlamendi otsuse kaotada kommunismiperioodi tõsiste kuritegude aegumistähtaeg, mille tõttu jääb nende menetlemise aeg napiks.

title: Bulgaaria taastas kommunismikuritegude aegumistähtaja

maintext:
Parlament võttis kriminaalkoodeksi muudatused vastu 2015. aasta septembris, et kommunismiperioodi ametiisikud ei pääseks vastutuseta kuritegude eest, mis pandi toime ajavahemikus 1944-1989.
Ühtki ametiisikut ei ole seni Bulgaarias toonaste kuritegude eest süüdi mõistetud.
Parlament nägi vajadust seadust muuta, kui mitu kommunismiaegsete surmalaagrite menetlust tuli aegumistähtaja tõttu sinnapaika jätta ja oli ilmne, et rahvas ei taha sellega leppida.
Nii ei ole olnud võimalik uurida ka dissident Georgi Markovi kurikuulsat tapmist vihmavarjutorkega 1978. aastal Londoni Waterloo sillal, sest 25-aastane ajalimiit sai täis.
Bulgaaria moslemi vähemus lootis, et kohtusse jõuavad 1980. aastate keskpaiga sundassimileerimise juhtumid, kus türklasi sunniti muutma oma moslemi nime bulgaaria omaks.
Peaprokurör Sotir Tsatsarov leidis, et parlamendis vastu võetud muudatused on põhiseaduse vastased ja vaidlustas need konstitutsioonikohtus.
Neljapäeval hääletas riigi kõrgeima kohtu 12 kohtunikust 11 muudatuste tühistamise ja aegumistähtaja allesjäämise poolt.
Bulgaaria karistusseadustiku pikim aegumistähtaeg on 35 aastat, mis tähendab, et pärast 2024. aastat ei ole võimalik enam kedagi 1989. aastal toime pandud kuritegude eest karistada.


description: Õhulöökide tõttu katkes töö Süüria ühes kõige turvalisemas, mäe sisse kaevatud haiglas, teatasid täna opositsiooni vaatlejad ja humanitaarorganisatsioon.

title: Süüria kuulus koopahaigla sai õhulöökides tabamuse


description: Kaheksa-aastane Oliver põgenes Lääne-Rootsis Skaras oma kodu rõdu kaudu klouniks riietunud isiku eest.

title: Rootsi poiss põgenes rõdu kaudu klouni eest

maintext:
Oliveri ema ja õde läksid laupäeva õhtul toidupoodi ja jätsid poisi üksinda koju. Kui poiss kuulis, et keegi koputab nende korteri ukse taga, arvas ust avama läinud poiss, et tegu on ema ja õega, kuid ta seisis hoopis silmitsi klounikostüümis isikuga.
Poiss pöördus ümber ja põgenes rõdule, hüpates naabrite silme all kolme meetri kõrguselt hoovi.
Kui Oliveri ema koju jõudis, leidis ta eest oma poja koos ärritunud täiskasvanud naabritega, kes samuti klouni märkasid. Klounil õnnestus aga märkamatult põgeneda.
Oliver pääses vigastusteta, kuid ema sõnul jättis intsident pojale jälje. «Ta vaatab kogu aeg enda ümber, et teha kindlaks, et kedagi pole tema selja taga,» rääkis ema. Poisi enda sõnul kardab ta kõige rohkem õhtuti, sest just siis ilmus kloun.
Ema kutsus kohale ka politseinikud, kes nüüd vahejuhtumit uurivad.


description: Põhja-Korea korraldas eile järjekordse ebaõnnestunud keskmaaraketi katsetuse, teatasid Lõuna-Korea ja USA relvajõud.

title: Põhja-Korea korraldas järjekordse nurjunud raketikatsetuse

maintext:
Rakett, mis oli ilmselt kesktegevusraadiusega Musudan, plahvatas varsti pärast starti Eesti aja järgi keskööl vastu tänast, teatasid Lõuna-Korea ja USA sõjaväelased.
«Meie sõjavägi mõistab Põhja-Korea jätkuvad ebaseaduslikud provokatiivsed sammud hukka ja on valmis uuteks provokatsioonideks,» teatas Lõuna-Korea staabiülemate ühendkomitee.
Põhja-Korea arvatav Musudan-rakett plahvatas stardi järel ka laupäeval. Juunis õnnestus Pyongyangil rea ebaõnnestunud katsetuste järel lennutada Musudan 400 kilomeetri kaugusele Jaapani merre.
Eile kohtusid Washingtonis Ühendriikide ja Lõuna-Korea kaitse- ja välisministrid. USA välisminister John Kerry rõhutas kohtumisel, et igasugune tuumarelvade kasutamine Pyongyangi poolt tooks kaasa tõhusa ja ülekaaluka vastulöögi.
Kerry kinnitas ühtlasi USA raketitõrjesüsteemi THAAD paigutamist Lõuna-Koreasse vastuseks Põhja-Koreast lähtuvale raketiohule.
Musudani tegevusraadius jääb hinnanguliselt 2500-4000 kilomeetri vahele, mis tähendab, et see katab kogu Lõuna- Korea ja Jaapani, aga ehk ka USA sõjaväebaasid Guami saarel.
Põhja-Korea korraldas 6. jaanuaril neljanda tuumakatsetuse, katsetas kuu aega hiljem kaugmaa ballistilist raketti ning on sestsaadik korraldanud ridamisi raketikatsetusi. ÜRO kehtestas märtsi algul Põhja-Koreale viimase 20 aasta karmimad sanktsioonid.
9. septembril korraldas Põhja- Korea viienda ja seni võimsaima tuumakatsetuse.


description: Üle Ameerika Ühendriikide ja Euroopa on sagenenud teated «tapjaklounide» nägemisest. Põhja-Inglismaa elanikud aga enam kartma ei pea, sest tänavatele on ilmunud päriselu Batman, vahendab Insider BBC Cumbria Facebooki postitust.

title: Inglismaal asus "tapjaklounidega" võitlusesse päriselu Batman


description: Ungari peaminister Viktor Orbán kutsus valijaid aktiivselt osalema pühapäevasel rahvahääletusel Euroopa Liidu kohustuslike põgenikekvootide plaani üle ning selle kindlalt tagasi lükkama.

title: Orbán kutsus ungarlasi ELi põgenikekvoote tagasi lükkama

maintext:
Ta hoiatas laupäeval, et migrandid ohustavad Euroopa turvalist eluviisi.
Kuigi «ei»-leeri kindlas võidus keegi ei kahtle, võib hääletus kujuneda Orbáni jaoks piinlikuks, kui osalusprotsent jääb alla 50, mis tooks kaasa rahvahääletuse kuulutamise mittetoimuks.
Orbán ütles laupäeval meedias avaldatud arvamusloos, et ungarlastel on kohustus aidata valitsusel võidelda Brüsseli eliidi ebaõnnestunud liberaalsete meetodite vastu.
«Massiline migratsioon ilma kontrollita tähendab reaalset ohtu. See seab ohtu rahumeelse ja turvalise Euroopa eluviisi,» kirjutas peaminister ajalehes Magyar Idok.
«Referendumiga saame saata sõnumi igale eurooplasele, öelda neile, et see sõltub meist, Euroopa kodanikest, et tuua EL ühise jõupingutusega tagasi mõistuse juurde või lasta tal laguneda,» sõnas Orbán.
ELi eesmärk on leevendada migrantidevoolust tekkinud survet Kreekale ja Itaaliale, jagades saabujad ühenduse liikmesriikide vahel. Ida- ja Kesk-Euroopa riigid on aga kategooriliselt vastu kohustuslikele kvootidele.
Ungari ei ole selle skeemi alusel võtnud vastu ainsatki inimest ning ühines hoopis Slovakkiaga, esitades plaanile õigusliku väljakutse.
Opositsioonierakonnad ja inimõiglased korraldasid rahvahääletuse eel Budapestis väikseid meeleavaldusi.
Laupäeval avaldatud küsitlustulemuste kohaselt lubas ainult 460 inimest 1000st küsitletust, et nad osalevad hääletusel. Eelmisel kuul oli neid 54 protsenti.
Orbán on rõhutanud, et osalusprotsendil ei ole «poliitilist tähtsust».
«Kui on rohkem «ei» kui «jah» hääli, siis see tähendab, et ungarlased ei nõustu reeglitega, mida ELi bürokraadid tahavad meile kehtestada,» ütles ta reedel.


description: Purjus kuldnokaparv korraldas selle nädala alguses ühel Austria maanteel paraja kaose, kui nad kukkusid kahe linna vahelisele teeosale ja põhjustasid mitme kilomeetri pikkused ummikud, vahendab The Local.

title: Joobes linnud põhjustasid Austria maanteel kaose

maintext:
Pealtnägijad kirjeldasid nähtut kui midagi otse õudusfilmist. Ka ornitoloogides tekitas sündmus algselt segadust, sest nad ei saanud aru, mis lindude teele kukkumise põhjustada võis. Nüüd usuvad eksperdid, et linnud maiustasid suure hulga käärima läinud marjadega ja jäid nendest purju.
Piirkonna ajaleht kirjutab, et nähtus polegi nii ebatavaline- 2006. aastal jäi parv siidisabadest käärinud marjadest purju, misjärel nad Viinis vastu majaseinu põrkasid ja elanikes paanika tekitasid.


description: USA vabariiklaste presidendikandidaat vabandas täna hommikul üle kümne aasta tagasi naiste kohta tehtud kommentaaride pärast.

title: Trump vabandas naiste kohta tehtud kommentaaride pärast

maintext:
2005. aastast pärit videosalvestises, mille eile avaldasid Washington Post ja NBC News, praalis Trump , kuidas ta üritas seksida abielunaisega, ning tegi veel mitmeid seksuaalse sisuga nilbeid avaldusi. «Vabandan, kui keegi tundis end solvatuna,» kommenteeris Trump ise.
«Ma olen öelnud ja teinud asju, mida kahetsen,» ütles ta televisioonis näidatud vabanduses.
«Kõik, kes mind teavad, mõistavad, et need sõnad ei peegelda seda, kes ma olen. Ma ütlesin neid asju, ma eksisin ja ma vabandan. Ma pole kunagi öelnud, et olen ideaalne inimene ega teeselnud, et olen keegi, kes ma pole,» lisas ta.
«Ma luban olla homme parem inimene,» sõnas Trump.
USA vabariikliku partei esimees Reince Priebus mõistis hukka erakonna presidendikandidaadi aastatetagused labased väljendid, öeldes, et ühtegi naist ei tohi kunagi selliste sõnadega kirjeldada.
Priebus on olnud miljardäri kampaania üks eestvedajaid sestsaadik, kui too partei nominatsiooni võitis.


description: Leedu Sotsiaaldemokraatliku Partei juht peaminister Algirdas Butkevičius ütles täna, et võtab viletsate valimistulemuste eest vastutuse, kuid ei kavatse esialgu erakonna juhi kohalt tagasi astuda, sest peab kindlustama partei stabiilsuse.

title: Butkevičius võttis valimiskaotuse eest vastutuse, kuid parteijuhi kohast ei loobu

maintext:
«Minu tagasiastumisel praegu ei ole mingit mõtet, pean kindlustama kuni partei kongressini stabiilsuse erakonnas ja valitsuses,» ütles Butkevičius pressikonverentsil.
Peaministri sõnul toimub sotsiaaldemokraatide kongress järgmise aasta märtsis.
Butkevičius lisas, et sotsiaaldemokraadid kalduvad jääma opositsiooni, ent kui erakond otsustab minna valitsuskoalitsiooni, ei võta tema endale kõrget ametikohta.
«Seimi liikmete poolt jäi vajaka aktiivsest tööst ja osalemisest valimiskampaanias. Kümblesime üsna kõrge reitingu paistel, mis oli aga languses,» ütles peaminister.


description: Türgi kaguosas Süüria piiri ääres asuvas Gaziantepi linnas tappis enesetapupommitaja täna end õhku lastes mitu inimest, teatas riigimeedia.

title: Türgis Süüria piiri lähedal toimus enesetapurünnak

maintext:
Uudisteagentuuri Anadolu andmetel tehti rünnak politseihaarangu ajal ning suitsiidivõitlejad lasid end õhku kinnivõtmist kartes. Ajakirjandus teatas ohvritest, kuid ei täpsustanud nende arvu.
Pealtnägijad rääkisid telekanalile NTV, et peamiselt tudengitega asustatud piirkonnast kostis laske. Sündmuskohale saabusid kiirabiautod.
Türgis on viimastel kuudel rünnakuid korraldanud nii ISISe džihadistid kui kurdi mässulised. Augustis sai Gaziantepis kurdide pulmapeo ajal ISISega seostatud enesetapurünnakus surma 57 inimest, neist 34 olid lapsed.


description: Venekeelne portaal ofigenno.com tõi välja viis Nõukogude Liidu rangelt salastatud objekti, millest avalikkus sai üksikasjalikult teada alles siis, kui impeerium oli lakanud olemast.

title: Galerii: viis Nõukogude Liidu salaobjekti

maintext:
Prootonikiirendi
Rajatis asub Moskva oblastis Protvino linnas, kus tegutseb tuumafüüsika uurimiskeskus. Ehitustöödega alustati juba 1983. aastal. Kiirenditoru on 21 kilomeetrit pikk ja see asub 20-60 meetri sügavusel allpool maapinda. Tunneli diameeter on aukartust äratavalt viis meetrit.
Prootonikiirendi ehitustööd külmutati 1994. aastal rahaliste vahendite puudumise tõttu. Täna on see konserveeritud seisus: tagatakse vajalik sisetemperatuur, ventilatsioon ja valgustus.


description: Relvastatud isik ründas teisipäeval Kabulis šiiapühamu juurde kogunenud palverändureid, siseministeeriumi kõneisiku teatel sai surma 14 ja haavata 36 inimest.

title: Kabulis hukkus rünnakus palveränduritele vähemalt 14 inimest

maintext:
Kolmteist hukkunut olid tsiviilisikud ja üks politseinik, ütles Sediq Sediqqi.
Palverändurid kogunesid Kabuli lääneosas Karte Sakhi pühamu juurde seoses kolmapäeval tähistatava šiiitliku ašuurapühaga.
Sediqqi lükkas ümber varasemad teated, et ründajaid oli kolm. Ta ütles, et pühamut ründas ainult üks isik ning politsei lasi ta maha.
Šiiidid meenutavad ašuuraga prohvet Muhamedi tütrepoja imaam Husseini tapmist 680. aastal.


description:
Eile viibis Venemaa president Vladimir Putin okupeeritud Krimmi poolsaarel Jaltas ning esines Ühendatud Rahvarinde kongressil. Tegemist on 2011. aastal Vene võimupartei Ühtse Venemaa kõrvale loodud poliitilise liikumisega.

Väljaanne Moscow Times noppis Putini kõnest välja viis mõtet.

title: Putin pidas Jaltas tormaka kõne: Krimmi elektriliine õhkinud ukrainlased on uskumatud idioodid

maintext:
Ukraina uskumatud idioodid ja inimsusevastased kuriteod
Viimase aasta jooksul on ukrainlastest aktivistid korduvalt rünnanud Krimmi viivaid elektriliine ning 2,6 miljonit poolsaare elanikku on jäänud seetõttu vooluta. Putin ütles eilses sõnavõtus, et Ukraina tegevus piiril on kuulub inimsusevastaste kuritegude hulka. «Ja kõik need inimõigusühendused ei piiksatagi,» lisas ta.
«Võin öelda, mida mina asjast arvan. Tunnen lihtsalt Krimmi ja Sevastopoli inimeste ees aukartust. Ma imetlen nende reaktsioone - nad on välja näidanud tõelist meelerahu, julgust ja võimet enda huvide eest võidelda. Inimesed Ukrainas, kes seda tegid - see on nii rumal. mida nad loodavad saavutad? See on lihtsalt hämmastav. Nad on uskumatud idioodid.»
Kertši väina sild tuleb
Möödunud kuul lisas USA mitmed Kertši väina silla ehitusega seotud ettevõtted ja isikud musta nimekirja. Üle-järgmise aasta detsembris peaks projekt valmis saama.
Putini sõnul hakkavad prognooside kohaselt silda igal aastal kasutama 14 miljonit turisti ja 13 miljonit transpordivahendit. «On täiesti võimalik, et Kertši silla infrastruktuurile ereldadakse veel arendamistoetusi. Kuid kui see nii läheb, siis pälvivad toetust konkreetsed projektid, et raha kuskile õhku ei kaoks.»
Krimm on Venemaa juveel
Putin kiitis sõnavõtus suuremahulist tööd, mis on ette võetud selleks, et Krimm Venemaa õigus-, majandus- ja ühiskondlikku ruumi lõimida. «Kultuurilise pärandi mõttes on Krimm Venemaa juveel,» rõhutas Putin poolsaare tähtsust.
Represseeritud rahvaste toetus
Putini teatel kulutab Venemaa 10 miljardit rubla (146 miljonit eurot) selleks, et toetada etnilisi rühmasid, kes nõukogude perioodil kannatasid repressioonide all. «Kõne all on eeskätt sotsiaalne ja majanduslik toetus, sest kõik poliitilised küsimused on lahendatud,» teatas Putin.
Turismi päästmisest
Selleks, et kruiisilaevad hakkaks jälle Krimmi sõitma, oleks vaja eraalgatust. Kruiisilaevad on Venemaa Musta mere piirkonna elu lahutamatud osad. «Nõukogude ajal kasutasin ka mina sellist sõiduviisi. Ükskord sõitsin Abhaasiast mujale, siis Odessasse ja lõpuks rongiga Leningradi tagasi. Ma olen täiesti kindel, et on olemas küllalt inimesi, kes tahaksid suvel sel moel rännata,» meenutas Putin.
Sel aastal soovis Simferopolisse lennata veerandi vähem turiste kui varem, kuigi venelaste seas populaarsed piirkonnad nagu Türgi ja Egiptus kannatasid terroriintsidentide tõttu külastajate languse ja reiside ärajätmise pärast.


description: Šoti valitsus avaldas täna iseseisvusreferendumi eelnõu mustandi, mis lastakse käiku juhul, kui Šotimaal ei ole võimalik pärast Suurbritannia Euroopa Liidust lahkumist säilitada tugevaid sidemeid EL-iga ja Londonilt rohkem võimu üle võtta.

title: Šoti valitsus avaldas iseseisvusreferendumi eelnõu

maintext:
Avalõik ütleb: «Referendum viiakse läbi Šotimaal Šotimaa iseseisvuse küsimuses. Küsimus kõlab: «Kas Šotimaa peaks olema iseseisev riik?».»
Šoti esimene minister Nicola Sturgeon ütles, et Ühendkuningriigi viimased avaldused EL-ist lahkumise teemal teevad Šoti valitsusele tõsist muret. «Ohus on meie demokraatlikud, majanduslikud ja sotsiaalsed huvid ning Šoti parlamendi sõnaõigus,» sõnas minister.
Sturgeon kinnitas, et valitsus on valmis jätkama Ühendkuningriigi valitsusega koostööd läbirääkimistes edasiste suhete üle EL-iga, kuid hoiatas, et õiguste piiramisel kaalutakse Ühendkuningriigist lahku löömist.
«Juhul kui selgub, et Šotimaa huve on võimalik kaitsta ainult iseseisvudes, siis peab šoti rahvas saama võimaluse seda küsimust uuesti kaaluda ja teha seda enne, kui Ühendkuningriik EL-ist lahkub,» ütles Sturgeon.
Eelnõu annab Šotimaal elavatele EL-i kodanikele, kes ei saanud võtta osa EL-i liikmesuse referendumist, kuna ei ole Suurbritannia kodanikud, õiguse osaleda iseseisvusreferendumil.
Šotlased toetasid 2014. aasta rahvahääletusel Suurbritannia koosseisu jäämist, selle poolt andis hääle 55 protsenti valijaist. 23. juuni Brexiti referendumil toetas aga 62 protsenti šotlastest ühendusse jäämist, samas kui britid olid vastu.
Eelnõu ei erine oluliselt 2013. aasta Šoti iseseisvusreferendumi aktist, mille alusel aasta hiljem hääletus korraldati.